Miera Leyana sah bergelar isteri
Oleh NUR EMIRA SAIZALI

26 Julai 2020, 11:09 pm
KUALA LUMPUR – Selepas hampir empat tahun mengenal hati budi, pelakon, Miera Leyana, 27, selamat diijabkabulkan dengan usahawan, Rosland Othman, 40-an di sebuah hotel terkemuka di sini, pada pukul 8.45 malam tadi.
Dengan sekali lafaz, pasangan itu selamat dinikahkan oleh bapa Miera, Datuk Seri Kasmi Arsat dalam satu majlis tertutup yang hanya dihadiri oleh ahli keluarga dan sahabat terdekat.
Rosland (baju putih) dinikahkan oleh Kasmi dalam satu majlis tertutup di sebuah hotel terkemuka sebentar tadi. – Foto Ihsan The Affiliates
Pelakon drama Memori Cinta Suraya itu turut menerima mas kahwin berjumlah RM100.
Miera berkata, dia dan suami bersyukur pada Allah SWT  kerana akhirnya disatukan sebagai suami isteri yang sah.
“Saya mengucapkan terima kasih atas doa dan restu dalam penyatuan dua hati pada malam ini.
“Secara jujurnya, saya tak sangka akan mengahwini seorang lelaki yang pada awalnya hanya sekadar teman baik. Kami memang tak beriya-iya bercinta seperti pasangan lain, cuma saya sangat selesa berkawan dengannya,” katanya kepada Kosmo! Online sebentar tadi.

Menurut Miera, mereka mula berkenalan dalam sebuah majlis pelancaran empat tahun lalu.
Berkongsi detik indah, dia terkejut apabila Rosland meluahkan isi hati dan melamarnya sebagai isteri pada Mei lalu.
Dalam majlis yang bertemakan klasik dan moden, Miera anggun mengenakan busana putih perak manakala Rosland segak menggayakan persalinan rona sama, hasil sentuhan pereka fesyen, Rizman Ruzaini.
Sementara itu, pelamin dan dekorasi serta perunding perkahwinan oleh The Calla. – K! ONLINE


Tiga bot nelayan asing dijadikan tukun tiruan
Oleh KOSMO!

26 Julai 2020, 3:21 pm
Oleh ROSLIZA MOHAMED
KOTA BHARU – Kementerian Pertanian dan Industri Makanan menerusi Jabatan Perikanan Kelantan menenggelamkan tiga bot haram milik nelayan asing yang dirampas untuk dijadikan tukun tiruan sebagai pemuliharaan sumber ikan di perairan negara ini.
Tiga bot termasuk jenis pukat tunda dan jerut ditenggelamkan sejauh kira-kira lima batu nautika dari persisir perairan Kuala Besar di sini dengan mengambil masa selama 45 minit.
Timbalan Menteri Pertanian dan Industri Makanan II, Datuk Che Abdullah Mat Nawi berkata, kaedah itu mampu memberi manfaat kepada para nelayan di negara ini.
” Langkah itu yang diambil oleh pihak kementerian melalui Jabatan Perikanan Malaysia bertujuan mengelakkan berlakunya pencerobohan pukat tunda.
“Selain itu, sebagai amaran dan memberi pengajaran kepada bot asing yang cuba menceroboh perairan negara,” katanya.

Beliau berkata demikian pada sidang media sempena majlis Pelupusan Vesel Penangkapan Ikan Asing Yang Dilucutkan Hak Sebagai Tukun Tiruan Di Perairan Kota Bharu di sini hari ini.
Turut hadir, Pengarah Jabatan Perikanan Kelantan, Nazri Ishak.
Mengulas lanjut, Che Abdullah berkata, mengikut Rang Undang-Undang (RUU) Perikanan (Pindaan 2019), kerajaan telah mendapat kelulusan Parlimen bagi meningkatkan kadar denda dan mengekang pencerobohan nelayan asing ke dalam perairan negara.
Katanya, jika sabit kesalahan denda maksimum bagi nakhoda bot asing yang menceroboh perairan Malaysia dinaikkan daripada RM1 juta kepada RM6 juta, selain penalti bagi tiap-tiap anggota kru juga dinaikkan daripada RM100,000 kepada RM600,000.
Menurutnya, kerajaan komited melaksanakan operasi bersepadu bersama agensi penguatkuasaan melibatkan Agensi Penguatkuasaan Maritim Malaysia dan Pasukan Polis Marin bagi membanteras pencerobohan bot asing terutamanya di perairan Pantai Timur negara.
“Sehingga kini sebanyak 13 bot nelayan asing yang dilucutkan hak di bawah Akta Perikanan 1985 dijadikan tukun tiruan membabitkan perairan Kelantan, Terengganu dan Pahang,”ujarnya.
Beliau berkata, pihak kementerian prihatin berkaitan isu pencerobohan bot nelayan asing ke perairan negara yang mengakibatkan ketirisan hasil laut dianggarkan bernilai RM6 billion setahun dan memberi kesan kepada ekonomi rakyat negara ini.-K! ONLINE


Polis tahan lelaki mabuk memandu lawan arus
Oleh KOSMO!

26 Julai 2020, 4:17 pm
NOR AZIHAN MD GHAZALI
KLANG – Tindakan seorang lelaki memandu melawan arus dalam keadaan mabuk di Lebuhraya Shah Alam (Kesas) mengundang padah apabila dia ditahan polis awal pagi tadi.
Ketua Polis Daerah Klang Selatan, Asisten Komisioner Shamsul Amar Ramli berkata, lelaki berusia 31 tahun itu dilihat memandu dalam keadaan melawan arus oleh sepasukan anggota peronda Kesas.
“Mereka kemudiannya bertindak menahan pemandu berkenaan di Kilometer 24.1 dari arah Kuala Lumpur menghala Klang sekitar jam 2.10 pagi.
“Polis yang tiba di lokasi tidak lama kemudiannya menahan suspek dan dia dibawa ke Balai Polis Trafik Klang Selatan untuk ujian pernafasan,” katanya ketika dihubungi Kosmo!
Siasatan lanjut mendapati, suspek turut mengaku mahu pulang ke kediamannya di Pendamar di sini.

“Ujian pernafasan yang dilakukan ke atas suspek yang bekerja sebagai pembantu pengurus adalah positif, iaitu pemanduan di bawah pengaruh alkohol,” katanya.
Katanya lagi, polis turut merampas kereta jenis Honda City berwarna putih yang dipandunya itu dan kes disiasat mengikut Seksyen 45A (1) Akta Pengangkutan Jalan (APJ) 1987.
Terdahulu, tular video berdurasi 23 saat yang memaparkan seorang lelaki memandu kenderaan berwarna putih melawan arus di Kesas.
Video itu turut memaparkan seorang lelaki menjerit dengan kuat meminta pemandu berkenaan menghentikan kenderaannya.-K! ONLINE.


Warga emas hilang sejak enam hari lalu
Oleh KOSMO!

26 Julai 2020, 7:10 pm
Oleh ZAKI SALLEH
GERIK – Seorang lelaki warga emas dari Kampung Tengah Gelok, Lenggong dekat sini dicari oleh ahli keluarganya setelah tidak pulang ke rumah sejak enam hari lalu.
Mangsa, Elyas Zainudin, 84, disedari hilang selepas keluar rumah seorang diri dan gagal pulang pada Isnin lalu.
Ketua Polis Daerah Gerik, Superintendan Zulkifli Mahmood berkata, anak perempuan mangsa menghubungi suaminya tentang kejadian tersebut pada pukul 9.30 pagi Selasa lalu setelah bapanya tidak pulang kerana bimbang.
Menurut beliau, warga emas itu tinggal serumah bersama anak perempuan dan menantunya kerana faktor uzur.
“Menantunya bersama penduduk kampung dibantu Ketua Polis Balai Lenggong, Inspektor Mohd. Ropiza Hassan dan anggotanya kemudian melakukan pencarian di sekitar kawasan kampung sejauh dua kilometer.

“Antara tempat yang dicari adalah di kawasan Temelong, Bukit Nangka sehingga ke Teluk Batu,” ujarnya dalam satu kenyataan di sini hari ini.
Bagaimanapun, sehingga tengah malam warga emas itu gagal ditemui sebelum menantunya membuat laporan pada hari sama di Balai Polis Lenggong.
Mangsa yang mempunyai masalah ingatan dikatakan kerap keluar rumah tetapi akan pulang semula.
Difahamkan jarak rumah mangsa ke jalan besar adalah kira-kira satu kilometer.
Sehubungan itu, orang ramai yang mempunyai maklumat atau terlihat warga emas ini boleh menghubungi
Inspektor Mohd. Ropiza di talian 019-3921 855 atau balai polis yang berhampiran. – K! ONLINE


Prasarana sedia ketatkan semula SOP
Oleh MOHD SYALMIZI HAMID

26 Julai 2020, 3:10 pm
GEORGE TOWN – Prasarana Malaysia Berhad (Prasarana) bersedia memperketatkan semula pelaksanaan prosedur operasi standard (SOP) di semua rangkaian perkhidmatan pengangkutannya sekiranya keperluan untuk berbuat demikian.
Pengerusi Kumpulan Prasarana, Datuk Seri Tajuddin Abdul Rahman berkata, kesediaan itu termasuk tidak membenarkan kapasiti penuh penumpang di dalam perkhidmatan awam milik syarikat itu bagi menangani penularan wabak Covid-19.
Bagaimanapun, ujar beliau, buat masa ini, pihaknya belum menerima arahan daripada kerajaan dan masih membenarkan kapasiti penuh dengan penjarakan sosial di dalam bas dan tren yang dikendalikan syarikat itu.
“Jika kerajaan mengeluarkan arahan semula untuk pengangkutan awam tidak boleh menggunakan kapasiti penuh, kita akan ikuti dan laksanakan pematuhan tersebut, tidak ada masalah,” katanya kepada pemberita di sini hari ini.
Beliau yang juga Ahli Parlimen Pasir Salak ditemui selepas Majlis Sambutan Rapid Penang ke-13 yang turut dihadiri Presiden Kumpulan Prasarana, Muhammad Nizam Alias.- K! ONLINE


Faizal Tahir ‘terjun’ bersama FML
Oleh KOSMO!

26 Julai 2020, 6:24 pm
Perkenalan menerusi Instagram sekitar dua tahun lalu akhirnya membuka pintu rezeki buat dua anak muda berbakat besar, Muhammad Fahimi Rahmat, 23, dan Muhammad Ikhmal Mohd Hamka, 25.
Minat mendalam terhadap dunia muzik termasuk menyanyikan semula lagu penyanyi lain dengan versi tersendiri menyatukan dua bakat itu bawah satu nama FML.
Tidak terhenti di situ, duo FML yang bernaung bawah syarikat muzik, Faithful Music milik penyanyi Faizal Tahir sejak tahun lalu mengembangkan sayap muzik apabila hadir dengan single sulung berentak R&B berjudul Payung Terjun.
“Kami kenal kerana masing masing suka menyanyikan semula lagu artis lain selain bermain alat muzik seperti gitar.  Apabila melihat minat masing masing begitu ketara, kami bergabung.
“Tak sangka pula perkongsian video dalam Instagram menarik minat pihak Faithful Music untuk bernaung bawah label mereka.
“Nama FML itu sendiri ialah gabungan nama saya (Fahimi) dan Mal (Ikhmal). Ikutkan biarpun saya menjual kek dan Mal berniaga kerepek, kami banyak habiskan masa meneroka bidang muzik secara sendiri.

“Saya dan Mal sendiri gemar melakukan susunan muzik sendiri secara suka suka. Tapi siapa tahu ke depan nanti kami boleh jadikan bidang itu secara profesional. Kebanyakan lagu nyanyian semula’ kami, saya dan Mal lakukan komposisinya sendiri. Mal pula memiliki suara yang unik,” kata  Fahimi mewakili teman duonya, Ikhmal.
Malah kata Fahimi lagi, mereka juga secara peribadi meminati bakat besar Faizal Tahir sejak sekian lama.
“Bukan nak bodek ke apa, tapi kalau dulu memang melihat Faizal Tahir dari jauh. Alhamdulillah sekarang dapat bekerjasama.
“Memang mimpi jadi nyata. Dalam hidup ini, tiada yang mustahil. Kami juga percaya dengan bakat dimiliki serta bimbingan serta sokongan Faithful Music, FML boleh terbang tinggi. InsyaAllah, “ kata Fahimi.

Duo FML terdiri Fahimi (kiri) dan Ikhmal.

Ditanya mengenai lagu Payung Terjun ia memberi pelbagai terjemahan maksud. Lagu berkenaan dirakamkan sekitar Mei lalu ketika tamat Perintah Kawalan Pergerakan Bersyarat dikuatkuasakan.
“Dalam erti kata lain, Payung Terjun ini memberi simbolik bahawa dalam setiap apa yang terjadi pasti ada jalan penyelesaian.
“Kalau dilihat dalam soal jodoh… kita selalu sebut kalau ada jodoh takkan ke mana.
Begitu juga jika ada masalah dalam hidup, ada cara menanganinya.
“Pendek kata rezeki akan sampai, masalah akan selesai dan jodoh juga akan tiba. Dalam lirik lagu ini juga ada menyebut ‘everything gonna be alright’… tak perlu risau. InsyaAllah,” katanya.
Single ciptaan  Faizal Tahir, Mike Chan, John Jeevasingham, Omar K, Fahimi Rahmat dan Ikhwan Fatanna tersebut dilancarkan sejak 24 Julai (Jumaat).
Single Payung Terjun merupakan terbitan Faithful Music dan edaran Universal Music. K!ONLINE


Kerajaan negeri rancang pindah MIK di Bukit Malut
Oleh KOSMO!

26 Julai 2020, 7:03 pm
Oleh MOHD RAFIE AZIMI
ALOR SETAR – Kerajaan negeri Kedah merancang untuk memindahkan golongan Melayu Islam Kedah (MIK) yang menduduki kawasan Bukit Malut di Langkawi sejak sekian lama ke lokasi baharu  di pulau peranginan itu.
Menteri Besar, Muhammad Sanusi Md. Nor berkata, pihaknya kini hanya menanti persetujuan daripada Majlis Keselamatan Negara (MKN) untuk berbuat demikian.
“Saya dah minta pihak tertentu mengadakan perbincangan dengan MKN memandangkan isu MIK ini terletak 100 peratus di bawah MKN.
“Saya yakin MKN akan turut bersetuju dengan cadangan itu, bagaimanapun setakat ini saya mahu merahsiakan terlebih dulu kawasan pemindahan mereka itu,” katanya.
Beliau berkata demikian pada sidang akhbar selepas merasmikan tarikan terbaharu di Menara Alor Setar dikenali sebagai ‘Star View’ di sini hari ini.

Muhammad Sanusi menambah, langkah tersebut bagi membolehkan tanah di Bukit Malut itu dikembalikan kepada pemilik asalnya.
“Tanah yang mereka duduki di Bukit Malut sekarang ini bertuan. Ada antaranya milik Permodalan Kedah Berhad (PKB), Lembaga Kemajuan Ikan Malaysia (LKIM) dan Perbadanan Kemajuan Negeri Kedah (PKNK).
“Cumanya golongan penduduk ini telah berada di situ sejak sekian lama, jadi jika mendapat persetujuan daripada MKN, kita akan pindahkan golongan ini ke kawasan lain,” katanya.
Jelasnya, kebanyakkan mereka yang berada di situ merupakan warganegara Malaysia dan memiliki Mykad.
“Isu ini sudah lama, sejak saya kecil lagi. Kenapa masih tak selesai? Itu kena tanya pemerintah dulu,” katanya. – K! ONLINE


Setengah juta rakyat mula isi e-Census
Oleh MOHD RIDZAUDDIN ROSLAN

26 Julai 2020, 4:00 pm
KUALA LUMPUR- Kira-kira 500,000 isi rumah di negara ini mula mengisi sistem secara dalam talian e-Census bagi pelaksanaan Bancian Penduduk dan Perumahan Malaysia 2020 (Banci 2020).
Ketua Perangkawan Malaysia, Datuk Seri Dr. Mohd. Uzir Mahidin berkata, angka itu dicatatkan selepas kira-kira 150,000 penempatan telah berdaftar dalam sistem itu.
“Setakat ini hampir 150,000 mula berdaftar dan jika kita jumlahkan purata seramai empat orang satu isi rumah bagi setiap penempatan, ini bermakna hampir 500,000 rakyat sudah berdaftar.
“Bagaimanapun, angka itu masih di bawah sasaran kerana Malaysia mempunyai kira-kira 32.7 juta rakyat,” katanya selepas menghadiri Mesyuarat Majlis Kongres Kesatuan Pekerja-pekerja Di Dalam Perkhidmatan Awam (Cuepacs) di sini tadi.
Turut hadir Presiden Cuepacs, Adnan Mat.
Dalam perkembangan lain, Mohd. Uzir turut meminta kepada 1.62 juta penjawat awam untuk menghebahkan sistem itu kepada masyarakat sekeliling mereka.

“Jika angka rakyat mengisi e-Census mampu mencecah 20 juta, pelaksanan banci secara rumah ke rumah akan menjadi lebih mudah Oktober nanti kerana berbaki lebih 10 juta isi rumah sahaja,” jelasnya.-K! ONLINE


Covid-19: 13 kes baharu, satu kematian
Oleh KOSMO!

26 Julai 2020, 5:54 pm
PUTRAJAYA – Sebanyak 13 kes baharu jangkitan Covid-19 direkodkan hari ini menjadikan jumlah kes positif mencecah 8,897 kes.
Ketua Pengarah Kesihatan, Datuk Dr. Noor Hisham Abdullah berkata, daripada 13 kes baharu itu, 10 kes membabitkan penularan tempatan manakala, bakinya adalah kes import.
Beliau berkata, kes import masing-masing membabitkan warganegara Pakistan, Kazakhstan dan Indonesia.
“Manakala, kes penularan tempatan pula adalah enam kes di kluster Bukit Tiram dan masing-masing satu kes di Pahang, Sabah, Sarawak.
Sementara itu, Noor Hisham berkata, satu kematian direkodkan hari ini menjadikan membabitkan kes ke-8,743 iaitu seorang wanita tempatan berusia 63 tahun.
“Mangsa mempunyai latar belakang penyakit darah tinggi, kencing manis dan hypercholesterolemia,” katanya dalam kenyataan akhbar, hari ini – K! ONLINE


Polis tahan pemandu lelaki dipercayai mabuk
Oleh KOSMO!

26 Julai 2020, 6:49 pm
Oleh RIZANIZAM ABDUL HAMID
MELAKA – Polis menahan seorang lelaki memandu dalam keadaan melulu dipercayai mabuk sejauh 15 kilometer dalam satu sekatan jalan raya (SJR) di sini awal pagi tadi.
Ketua Polis Daerah Melaka Tengah, Asisten Komisioner Afzanizar Ahmad berkata, lelaki berusia 42 tahun sebelum itu melarikan diri dari satu SJR di Jalan Melaka Sentral kira-kira pukul 12.30 pagi.
“Kira-kira pukul 12.30 pagi, anggota polis bertugas, telah ternampak sebuah kereta yang bergerak dari arah lampu isyarat sebuah pasaraya menuju ke lampu isyarat Melaka Sentral cuba melarikan diri dari sekatan jalan raya di Jalan Melaka Sentral.
“Beberapa anggota polis kemudian telah mengekori kenderaan suspek yang terus memandu secara melulu dan merbahaya,” katanya ketika dihubungi di sini hari ini.
Menurut beliau, lelaki itu kemudian menuju ke arah Lebuh Alor Gajah- Melaka Tengah- Jasin (AMJ) menuju ke arah Cheng.

Tambahnya semasa sampai di Lebuh AMJ Paya Rumput, suspek telah melanggar bahagian belakang sebuah kereta lain dan juga melanggar seorang anggota polis yang mengekorinya sehingga menyebabkan kecederaan ringan.
“Suspek meneruskan perjalanan menuju ke rumahnya di Batu 9 1/2 Rembia dan kemudian berjaya ditangkap selepas polis mengejarnya sejauh kira-kira 15 kilometer
“Pemeriksaan awal mendapati suspek dipercayai memandu dalam keadaan mabuk,” katanya.
Afzanizar berkata, suspek kemudian dibawa ke Ibu Pejabat Polis (IPD) Melaka Tengah sebelum ke Hospital Besar Melaka untuk diambil sampel darah bagi ujian kandungan alkohol dan dadah.
habis.


Wanita rugi RM123,000 disamun dua lelaki
Oleh MOHD AZLI ADLAN

26 Julai 2020, 6:56 pm
DUNGUN – Dua lelaki yang sedang menjalani hukuman buang daerah atas kesalahan jenayah bagaikan tidak serik apabila disyaki menyamun seorang wanita melibatkan kerugian kira-kira RM123,000 di Paka dekat sini pada Khamis lalu.
Begitu pun, kedua-dua suspek yang masing-masing berusia 29 dan 40 tahun tidak berjoli apabila mereka berjaya diberkas polis beberapa jam selepas jenayah samun itu dilakukan pada pukul 3.30 petang.
Ketua Polis Daerah Dungun, Superintendan Baharudin Abdullah berkata, dua lelaki berkenaan telah bertindak memecah masuk rumah mangsa berusia 56 tahun yang ketika itu bersendirian di dalam rumah tanpa suami dan anaknya.
“Dia kemudiannya telah dipaksa kedua-dua suspek yang bersenjatakan senjata tajam untuk menyerahkan barangan berharga.
“Mangsa yang bimbang keselamatan diri telah membuka peti besi milik keluarganya sebelum menyerahkan wang tunai dan barangan kemas yang dianggarkan bernilai keseluruhan RM123,000,” katanya pada sidang akhbar di Ibu Pejabat Polis Daerah Dungun di sini hari ini.
Baharudin berkata, kedua-dua lelaki itu kemudiannya telah melarikan diri namun berjaya ditahan polis di dua lokasi berasingan di Kerteh dan Kijal Kemaman dalam tempoh sembilan jam.

Menurut beliau, siasatan awal mendapati kedua-dua lelaki itu yang masing-masing berasal dari Selangor dan Johor sedang menjalani perintah sekatan buang daerah atas kesalahan jenayah dan dadah di negeri ini. -K! ONLINE


JBPM sedia laksana semula sanitasi awam
Oleh MOHD AZLI ADLAN

26 Julai 2020, 3:04 pm
MARANG – Jabatan Bomba dan Penyelamat Malaysia (JBPM) bersedia untuk melakukan semula sanitasi awam bagi mengekang penularan pandemik Covid-19 tempatan yang kini dilihat kembali menunjukkan trend peningkatan.
Timbalan Menteri Perumahan dan Kerajaan Tempatan, Datuk Seri Ismail Abd. Muttalib berkata, JBPM sedang menunggu arahan selanjutnya daripada Majlis Keselamatan Negara berhubung perkara tersebut.
“Sebelum ini, kita sudah melakukan sanitasi awam secara menyeluruh tetapi apabila (Perintah Kawalan Pergerakan) dilonggarkan berlaku kelalaian dalam masyarakat sehingga kes (harian) Covid-19 kembali mencatatkan dua digit sejak akhir-akhir ini.
“Kalau sanitasi awam itu boleh membantu mengekang penularan semula Covid-19, kenapa tidak untuk kita teruskan,” katanya.
Beliau berkata demikian pada sidang akhbar selepas merasmikan majlis Perbarisan Tamat Latihan Kursus Sijil Sains Kebombaan Siri 1/2020 di Akademi Bomba dan Penyelamat Malaysia Wilayah Timur di sini hari ini.
Hadir sama Ketua Pengarah Jabatan Bomba dan Penyelamat, Datuk Mohammad Hamdan Wahid. – K! ONLINE


Bekas penasihat peribadi Dr. Rozmey dituduh kes pengubahan wang haram
Oleh NORLIDA AKMAR IDROS

26 Julai 2020, 1:05 pm
ALOR SETAR – Bekas penasihat peribadi dan kewangan kepada usahawan terkenal, Datuk Dr. Che Rozmey Che Din dihadapkan ke Mahkamah Sesyen di sini hari ini atas 13 pertuduhan pengubahan wang haram berjumlah RM112,672.
Tertuduh, Abdullah Sani Ismail, 65, bagaimanapun mengaku tidak bersalah sebaik semua pertuduhan yang didakwa dilakukannya pada tahun 2014 hingga 2016 itu dibacakan di hadapan Hakim, Juraidah Abbas.
Abdullah Sani yang memakai baju banduan warna hijau dilihat tenang ketika membuat pengakuan tersebut.
Tertuduh kini menjalani hukuman penjara di Kem Tahanan Kamunting di Taiping, Perak atas kesalahan pecah amanah berjumlah RM246,600 berkaitan wang sewaan bangunan milik Dr. Rozmey yang dijatuhkan terhadapnya pada September tahun lalu.
Mengikut kertas pertuduhan, Abdullah Sani didakwa melakukan kesalahan melupuskan, menggunakan serta memindahkan wang tersebut ke akaun bank lain yang mana wang itu merupakan hasil daripada aktiviti haram antara 10 September 2014 hingga 31 Ogos 2016.
Dia didakwa melakukan perbuatan itu di CIMB Bank Berhad, Jalan Teluk Wan Jah di sini dan Hong Leong Bank Berhad, Jalan Langgar di sini.

Pendakwaan bagi setiap pertuduhan terhadap tertuduh dilakukan mengikut Seksyen 4(1)(b) Akta Pencegahan Pengubahan Wang Haram, Pencegahan Pembiayaan Keganasan dan Hasil Aktiviti Haram 2001 yang boleh dihukum di bawah Seksyen 4(1) akta sama.
Kesalahan itu memperuntukkan hukuman penjara maksimum 15 tahun dan boleh didenda tidak kurang daripada lima kali ganda jumlah atau nilai hasil daripada aktiviti haram atau RM5 juta, yang mana lebih tinggi.
Mahkamah membenarkan tertuduh dibebaskan dengan ikat jamin sebanyak RM30,000 dengan seorang penjamin setelah tertuduh selesai menjalani hukuman penjara selain perlu melapor diri di balai polis setiap bulan.
Kes yang dikendalikan Timbalan Pendakwa Raya, Syafinas Shabudin akan disebut semula pada 30 Ogos ini.-K! ONLINE


PKP lagi jika kes positif tiga angka
Oleh MUHAMMAD AYMAN GHAFFA

26 Julai 2020, 1:18 pm
KOTA BHARU – Perintah Kawalan Pergerakan (PKP) akan dilaksanakan semula sekiranya bilangan kes positif Covid-19 di negara ini meningkat kepada tiga angka.
Menteri Kanan (Keselamatan), Datuk Seri Ismail Sabri Yaakob berkata, sekiranya berlaku peningkatan kes, kerajaan tiada pilihan yang akhirnya akan memperkenalkan semula PKP dengan memutuskan semua pergerakan.
“Jika PKP dilaksanakan, tentu ia akan menyukarkan kita sendiri. Kita tidak boleh berniaga, tidak boleh bekerja dan hanya duduk di rumah.
“Setakat ini, bilangan kes dua angka dan masoh boleh bertolak ansur. Jika bilangan kes tiga angka seperti ketika mula-mula PKP diperkenalkan, kita mungkin tiada pilihan lain,” katanya.
Beliau berkata demikian pada sidang akhbar selepas menyerahkan sumbangan kepada seorang veteran Angkatan Tentera Malaysia (ATM) yang terlantar sakit, Mohamed Salleh sempena Program Cakna ATM di rumahnya di Wakaf Mek Zainab di sini hari ini.
Mengulas lanjut, menurut Ismail Sabri, sehingga semalam, bilangan kes Covid-19 di negara ini selama empat hari berturut-turut masih lagi dua angka.

Katanya, berdasarkan laporan Kementerian Kesihatan Malaysia, peningkatan kes disebabkan oleh kealpaan kita yang sering lalai dan melanggar prosedur operasi standard (SOP) sehingga semakin kes merebak.
“Jadi, masih belum terlewat untuk kita terus patuh kepada SOP yang ditetapkan.
“Insyallah, kita akan tetapkan SOP baharu sempena Hari Raya Aidiladha. Sekiranya kerajaan mengeluarkan arahan,peraturan dan SOP baharu, saya harap kita semua patuh,” katanya.-K! ONLINE


Rentas sempadan Malaysia-Singapura mulai 17 Ogos
Oleh NOR IDAYU BOSRO

26 Julai 2020, 1:11 pm
PUTRAJAYA – Pergerakan rentas sempadan antara Malaysia dan Singapura bermula paling awal 17 Ogos ini di bawah skim Laluan Hijau Timbal Balik (RGL) dan Peraturan Ulang Alik Berkala (PCA).
Menteri Luar, Datuk Seri Hishammuddin Hussein berkata, rakyat Malaysia yang layak memohon di bawah kedua-dua skim berkenaan boleh menghantar permohonan kepada Jabatan Imigresen bermula 10 Ogos ini.
Katanya, selain dua skim yang dipersetujui itu, terdapat dua lagi skim turut dicadangkan iaitu rentas sempadan setiap hari atas tujuan kerja yang dijangka membabitkan lebih kurang 200,000 rakyat Malaysia dan Singapura serta pembukaan sempadan sepenuhnya.
“Untuk skim ketiga dan keempat ini, kerajaan Malaysia dan Singapura masih perlu memperhalusi banyak perkara sebelum ia boleh dilaksanakan.
“Ini kerana, ia berkait rapat soal keselamatan dan kesihatan memandangkan situasi Covid-19 jelas masih belum reda. Dalam erti kata lain, ia memerlukan masa.
“Paling utama, kelulusan ke atas cadangan ini tertakluk kepada keupayaan kedua-dua negara melaksanakan ujian saringan Covid-19 harian terhadap pekerja yang berulang-alik,” katanya dalam kenyataan hari ini. -K! ONLINE


Bekalan keperluan harian cukup
Oleh KOSMO!

26 Julai 2020, 2:50 pm
Oleh NOOR HAYATI MAMAT
HULU TERENGGANU – Kerajaan memberi jaminan stok bekalan perubatan dan keperluan harian mencukupi biar pun sekiranya Perintah Kawalan Pergerakan(PKP) akan dikuatkuasakan semula pada masa terdekat.
Timbalan Menteri Perdagangan Dalam Negeri dan Hal Ehwal Pengguna, Datuk Rosol Wahid berkata, kerajaan sudah memiliki pengalaman berharga mengawal kelangsungan bekalan barangan terbabit di pasaran sewaktu pelaksanaan PKP fasa awal pada 18 Mac lalu.
“Penguatkuasaan PKP sebelum ini banyak mengajar kita untuk menangani isu pandemik Covid-19. Sekiranya (PKP) dikuatkuasakan semula, perkara-perkara berkaitan sudah sedia ada dalam Prosedur Operasi Standard.
“Kita jamin barangan berkaitan mencukupi, bagaimanapun diharapkan perkara ini (penguatkuasaan PKP) tidak berlaku,” katanya.
Beliau berkata demikian sebagai mengulas persiapan kerajaan sekiranya PKP dikuatkuasa semula ekoran peningkatan semula kes harian Covid-19 termasuk pengisytiharan Kuching, Sarawak sebagai Zon Merah kelmarin.

Terdahulu Rosol yang juga Ahli Parlimen Hulu Terengganu merasmikan program Semarak [email protected] peringkat daerah di Pasar Besar Kuala Berang di sini hari ini.-K! ONLINE


Polis temui semula pokok orkid RM138,800
Oleh KOSMO!

26 Julai 2020, 1:08 pm
DONG NAI, VIETNAM – Polis Vietnam menahan seorang suspek lelaki bagi membantu siasatan kes kecurian dua pokok orkid hibrid bernilai 750 juta dong (RM138,800) di sini barubaru ini, lapor portal berita Zing News.
Menurut laporan, lelaki tersebut, Nguyen Phi Long, 29, bersama tiga rakan menyewa sebuah kereta untuk bertemu mangsa, Do Trong Huan, 34, di rumahnya untuk membeli pokok orkid.
Polis berkata, Trong Huan pernah menunjukkan dua pokok orkid hibrid kepada kumpulan itu yang berkunjung ke rumah dan ladang orkid mangsa pada akhir bulan lalu.
“Kumpulan ini kemudian kembali pada awal pagi 2 Julai lalu dan memberhentikan kereta mereka kira-kira 500 meter dari rumah mangsa.
“Suspek memanjat pagar kediaman mangsa dan melarikan dua pokok orkid hibrid yang dianggarkan berharga 750 juta dong,” katanya.
Suspek ditahan selepas polis membuat pemeriksaan rakaman televisyen litar tertutup dan menyoal siasat Phi Long. Suspek didakwa mengaku terlibat dalam kes tersebut.

Polis turut menemui dan merampas kedua-dua pokok orkid yang sudah dipotong menjadi beberapa pucuk kecil. Pihak berkuasa masih memburu tiga rakan Phi Long untuk membantu siasatan dalam kes berkenaan. – AGENSI


839 rakyat Malaysia dikuarantin di enam stesen kuarantin
Oleh KOSMO!

26 Julai 2020, 2:33 pm
Oleh SITI A’ISYAH SUKAIMI
PUTRAJAYA – Seramai 839 rakyat Malaysia yang pulang ke tanah air melalui pintu masuk sempadan antarabangsa telah ditempatkan di enam stesen kuarantin di Kuala Lumpur, Negeri Sembilan dan Johor sehingga kini.
Menteri Kanan (Keselamatan) Datuk Seri Ismail Sabri Yaakob berkata, mereka tiba dari 17 negara iaitu Indonesia, Singapura, Vietnam, Brunei, Qatar, Pakistan, Arab Saudi, Hong Kong, India, Emiriah Arab Bersatu, Jepun, Turki, Korea Selatan, Iran, Bangladesh, China dan Australia.
“Mulai esok, polis akan mengambil tindakan menangkap dan mendakwa di mahkamah individu yang masih belum tampil untuk ujian saringan kedua pada hari ke-13 kuarantin di rumah.
“Indvidu yang terbabit diarahkan untuk menghubungi Pejabat Kesihatan Daerah (PKD) terdekat untuk melakukan ujian saringan kedua,” katanya dalam satu kenyataan akhbar di sini hari ini.
Kosmo! hari ini melaporkan, seramai 2,897 individu kuarantin di rumah yang masih belum tampil menjalani ujian saringan kedua Covid-19 akan ditangkap dan didakwa di mahkamah mulai esok. -K! ONLINE


Leicester laung amaran
Oleh KOSMO!

26 Julai 2020, 1:05 pm
LEICESTER – Pengurus Leicester City, Brendan Rodgers mengakui Manchester United lebih tertekan menjelang pertemuan kedua-dua pasukan pada aksi Liga Perdana Inggeris di Stadium King Power malam ini.
Beliau berkata, United berada dalam keadaan terdesak untuk melayakkan diri ke Liga Juara-Juara musim depan berbanding The Foxes yang tidak meletakkan sasaran sedemikian.
Aksi malam ini pastinya menjadi perhatian memandangkan Leicester hanya dibezakan satu mata dengan United dan Chelsea yang melayan kunjungan Wolverhampton Wanderers di Stamford Bridge.
“Ada perbezaan antara kemahuan dan keperluan. Kami hanya mahu layak ke Liga Juara-Juara sementara United amat memerlukan tempat dalam saingan tersebut.
“Saya akui Leicester mahu bersaing di peringkat tertinggi tetapi sekiranya gagal, kami tidak kecewa kerana pencapaian musim ini sudah membanggakan,” kata Rodgers.
Bekas pengendali Liverpool itu menegaskan, beliau sudah biasa dengan perlawanan penting seperti ini dan tidak bimbang dengan kemampuan pasukannya melayan kunjungan United.

“Saya sudah terlibat dalam beberapa final serta aksi timbal balik. Jadi, situasi ini bukan baharu untuk saya. Kami hanya akan buat yang terbaik menentang salah sebuah pasukan terbaik di dunia,” ujarnya. – AGENSI


617 ditahan ingkar arahan PKP
Oleh AHMAD SHAHERMAN SHAMSURI

26 Julai 2020, 2:22 pm
Oleh SITI A’ISYAH SUKAIMI
PUTRAJAYA – Sebanyak 617 individu ditahan atas kesalahan ingkar arahan Perintah Kawalan Pergerakan (PKP) sehingga 25 Julai lalu.
Menteri Kanan (Keselamatan) Datuk Seri Ismail Sabri Yaakob berkata, daripada jumlah tersebut, sebanyak 20 individu direman manakala 597 individu lagi dikenakan kompaun.
“Antara kesalahan ingkar arahan PKP itu termasuk aktiviti pub dan kelab malam membabitkan sebanyak 331 orang.
“Selain itu, aktiviti dengan melibatkan kehadiran orang ramai yang menyukarkan penjarakan sosial membabitkan 286 orang,” katanya dalam satu kenyataan akhbar di sini hari ini.
Pada masa sama, beliau berkata, seorang warganegara asing ditahan atas kesalahan imigresen ketika sekatan jalan raya Operasi Benteng, semalam.

“Setakat semalam, sebanyak 34,224 kenderaan diperiksa menerusi 67 sekatan jalan raya Operasi Benteng bagi mengekang kemasukan Pendatang Asing Tanpa Izin (PATI) terutamanya di lorong-lorong tikus.
“Kerajaan akan mengambil tindakan tegas terhadap mana-mana pihak yang cuba memasuki sempadan negara secara haram dan agensi-agensi penguatkuasa akan terus mengetatkan kawalan kawasan sempadan terutamanya di lorong-lorong tikus,” katanya. -K! ONLINE


24 etnik Rohingya dikhuatiri lemas di perairan Langkawi
Oleh NORLIDA AKMAR IDROS

26 Julai 2020, 2:41 pm
LANGKAWI – Seramai 24 pendatang asing tanpa izin (PATI) dipercayai daripada etnik Rohingya dikhuatiri lemas di perairan barat Pulau Langkawi kira-kira pukul 8 malam semalam.
Pengarah Maritim Negeri Kedah dan Perlis, Laksamana Pertama Maritim Mohd. Zawawi Abdullah berkata, Pusat Penyelaras Mencari dan Menyelamat Maritim (MRSC) Langkawi telah menggerakkan sebuah aset Bot Pelindung 2 ke lokasi kejadian selepas menerima laporan daripada polis kira-kira pukul 10.30 malam.
“Berdasarkan maklumat pihak polis, dipercayai pengadu yang juga salah seorang PATI telah terjun dari sebuah bot bersama 24 yang dan hanya pengadu yang terselamat berenang ke daratan.
“Pengadu yang bernama Nor Hossain berumur 27 tahun telah ditahan oleh pihak polis untuk siasatan lanjut,” katanya dalam satu kenyataan di sini hari ini.
Kata beliau, operasi mencari dan menyelamat pada hari ini diteruskan dengan melibatkan dua buah aset laut dan sebuah aset udara milik Maritim Malaysia (APMM).
“Aset terdiri daripada kapal KM Gagah, bot Pelindung 2 dan pesawat AW 139 yang merangkumi sektor carian seluas 109 batu nautika persegi barat perairan Pulau Langkawi,” ujarnya.

Tambahnya, pihaknya telah menyalurkan maklumat kejadian kepada agensi penyelamat yang lain dan komuniti nelayan setempat.
“Pihak berkuasa Thailand juga akan dimaklumkan melalui MRCC Putrajaya bagi membantu pencarian mangsa,” katanya.-K! ONLINE


Sampai bila nak hadap banjir?
Oleh KOSMO!

26 Julai 2020, 12:18 pm
SYED AHMAD ZULKARNAIN SYED ALI
SEREMBAN – “Selagi masalah aliran sungai tersekat tidak diatasi, selagi itu kami terpaksa berdepan dengan masalah banjir,” kata seorang penduduk, Syed Roslan Syed Rahiman, 39, apabila kediaman sering dinaiki air di Kampung Bemban di sini.
Menurutnya, masalah banjir di kampung itu bukannya isu baru tetapi sudah berlarutan sejak beberapa tahun lalu tetapi sehingga kini tanpa ada jalan penyelesaian.
Jelasnya, masalah utama banjir di kampung itu adalah aliran air Sungai Bemban yang tersekat akibat pembangunan di kawasan hulu dan hilir sungai berkenaan.
“Dia kawasan atas sungai ini ada kawasan perumahan baharu dan di bawah pula projek pembinaan landasan kereta api manakala kampung kami terletak di tengah-tengah.
“Apabila hujan lebat berlaku air bercampur lumpur mengalir laju tetapi alirannya tersekat ketika melalui pembentong di bawah projek landasan kereta api menyebabkan berlakunya banjir di kampung kami,” katanya ketika ditemui di sini baru-baru ini.

Menurut Syed Roslan lagi, setiap kali berlaku banjir, pihak Jabatan Pengairan dan Saliran (JPS) hanya membersihkan kawasan sungai tetapi kejadian banjir tetap berlaku.
Dalam kejadian banjir pada 12 Julai lalu, kira-kira 31 buah rumah terjejas apabila dinaiki air setinggi hampir satu meter.
Banjir itu adalah kejadian kelima dalam tempoh tiga tahun dan dianggap penduduk sebagai yang paling buruk.-K! ONLINE


Pasar cari jodoh untuk anak
Oleh MOHD SHAZWAN YUSOP

26 Julai 2020, 12:00 pm
SETIAP orang yang berkunjung di pasar perkahwinan di People Square, Shanghai, China pasti akan mengagumi keunikannya. Hal ini disebabkan pasar yang tidak ubah seperti pasar pagi itu menjadi medan orang ramai mencari pasangan.
Malah, saluran berita terkemuka Amerika Syarikat (AS), CNN menggelarkan pasar berkenaan tidak ubah seperti laman web mencari jodoh popular, Match.com.
Pasar perkahwinan itu mula dibuka pada 2004 apabila menjadi tumpuan para ibu bapa berkumpul untuk menari dan beraksi seni mempertahankan diri di sekitar People Square.
Pada masa sama, terdapat segelintir ibu bapa mengambil peluang mempromosi anak teruna dan dara mereka dengan meletakkan poster di papan gabus, payung dan kawasan sekitar.
Situasi tersebut menyebabkan kawasan itu menjadi tumpuan orang ramai terutamanya pada hujung minggu bagi mencari jodoh anak-anak.
Biasanya, para pengunjung akan berbual antara satu sama lain dan ada segelintir yang berjalan di kawasan sekitar untuk melihat poster sambil membawa pen serta kertas.

Poster-poster iklan memaparkan umur, tinggi, zodiak, berat badan, pekerjaan, pencapaian dan tempat lahir individu yang dipromosikan.
Tempat kelahiran seseorang memainkan peranan penting di China kerana ia menentukan tempat untuk bakal pasangan mendapatkan faedah seperti kesihatan dan hak harta.
“Saya sangat risau mengenai masa depan anak perempuan saya. Usianya sudah menghampiri 26 tahun, namun masih tidak mempunyai teman lelaki.
“Saya betul-betul tidak tahu apa yang perlu dilakukan,” ujar Tsai baru-baru ini sambil mempamerkan poster biodata dan gambar anaknya pada payung.

Biodata anak-anak yang antaranya meliputi tinggi dan zodiak dipamerkandi pasar itu.

Hakikatnya, campur tangan ibu bapa dalam perihal perkahwinan merupakan sebahagian tuntutan budaya masyarakat Cina.
Perkahwinan di China melampaui aspek keserasian, sebaliknya ia juga berfungsi sebagai medium meningkatkan status sosial keluarga.
Para ibu bapa juga menjadikan perkahwinan sebagai salah satu medium menunjukkan kehebatan mereka kepada jiran dan rakan perniagaan mereka.
Seorang pengunjung tempatan yang hanya mahu dikenali sebagai David berkata, dia berkunjung ke pasar berkenaan untuk mencari calon pasangan terbaik.
“Ini kali pertama saya berkunjung ke sini. Saya rasa ingin tahu mengenai pasar ini,” ujar David yang dibesarkan di Shanghai.

Menurut kaji selidik yang dilaporkan The Paper, daripada 874 iklan yang dikumpulkan selama tempoh enam minggu di pasar itu, sekitar 70 peratus jantina yang diiklankan adalah perempuan.
Menariknya, laporan berkenaan mendapati calon-calon lelaki secara umumnya lebih berusia berbanding wanita, manakala hanya sembilan peratus iklan menyatakan tentang hobi.
Larangan merokok dan meminum alkohol ialah perkataan yang sering dinyatakan pada iklan wanita.
Ramai menyangka mencari jodoh di pasar perkahwinan sangat mudah, namun laporan Tencent dalam tinjauan yang dilakukan pada 2016 menyatakan perkara sebaliknya.
Kajian itu merumuskan, kepentingan bersama dan rasa kepercayaan tetap menjadi kunci utama dalam memastikan kejayaan pemadanan pasangan setelah mereka berkenalan di pasar perkahwinan.
“Rupa-rupanya pasar perkahwinan tidak memiliki ruang untuk manusia ‘berhubung’ melainkan sekadar mempromosi status dan material,” ujar laporan tersebut.


Sifu Ular Spiderman
Oleh MUHAMAD TARMIZE MOHD NOR

26 Julai 2020, 12:00 pm
SELEPAS 15 minit siap memakai kostum adi wira pujaan ramai, Spiderman, Mohd. Hamizan Nawai, 43, keluar dari bilik sebelum memasuki sebuah bilik khas yang menempatkan dua ekor ular kesayangannya yang disimpan di dalam ruangan berkaca.
Perlahan-lahan Mohd. Hamizan atau lebih dikenali sebagai Snakemaster atau Sifu Ular dalam kalangan peminat reptilia itu, membuka peti yang mengandungi ular sawa Burma Albino betina berwarna kuning putih.
“Sekiranya mahu memegang ular ini, kita perlu pegang badannya terlebih dahulu agar ular itu dapat merasakan kehadiran kita melalui suhu di tangan.
“Jangan sesekali terus memegang kepalanya kerana ia boleh mendatangkan rasa ancaman kepadanya walaupun ia ular belaan,” katanya ketika ditemui Panorama di rumahnya di Kampar, Perak baru-baru ini.
Mohd. Hamizan mengangkat ular berkenaan dan meletakkan di bahu sebelum mengambil seekor lagi ular sawa Burma Hypo jantan yang kedua-duanya mempunyai berat kira-kira lapan kilogram dan berusia empat tahun.
Membelai ular-ular itu dengan penuh kasih sayang, sesekali dia mencium kedua-duanya tanpa rasa takut atau geli memandangkan minat mendalamnya terhadap sang reptilia ini sejak di bangku sekolah rendah lagi.

Mohd. Hamizan sinonim dengan ular. Mempunyai koleksi 67 ekor ular, dia adalah orang awam pertama di Malaysia yang menganggotai Malaysian Society on Toxinology (Persatuan Toksinologi Malaysia) yang kebanyakannya dianggotai oleh doktor pakar perubatan di seluruh negara.

Mohd. Hamizan bersama ular normal ball python.

Pihak berkuasa seperti Jabatan Bomba dan Penyelamat Malaysia, Angkatan Pertahanan Awam Malaysia serta Jabatan Perlindungan Hidupan Liar dan Taman Negara (Perhilitan) mahupun pihak hospital di Semenanjung Malaysia sering merujuknya terutama untuk mengenal pasti spesies ular.
Sering mengadakan pameran ular, Mohd. Hamizan semasa Perintah Kawalan Pergerakan (PKP) baru-baru ini telah mula terfikir untuk tampil membuat persembahan dengan memakai kostum Spiderman.
Panorama bertuah dapat menyaksikan demonstrasi penampilannya beraksi dengan ular sambil memakai pakaian Spiderman itu di rumahnya minggu lalu. Mohd. Hamizan telah menimbulkan tanda tanya di Facebooknya baru-baru ini apabila memuat naik satu gambar seseorang berpakaian Spiderman sambil bermain dengan ular walhal itu adalah dirinya.
Pameran
Menjadi rutin mingguannya setiap Sabtu untuk melangsungkan pameran ular untuk tontonan orang ramai di Menara Condong, Teluk Intan, Perak.
Katanya, tujuan dia mengadakan pameran tidak lain hanyalah untuk berkongsi ilmu mengenai ular kepada orang ramai selain berkongsi keunikan ular itu sendiri.
“Kebiasaannya saya akan membawa belasan ekor ular yang sesuai untuk dipamerkan di khalayak ramai terutamanya yang cantik, unik dan jarang ditemui seperti cornsnake.
“Saya akan membuat pameran kepada orang ramai di Menara Condong pada setiap malam hari Sabtu bersama seorang atau dua pembantu,” ujarnya.
Ditanya mengenai kostum Spiderman, Mohd. Hamizan berkata, ia bertujuan menarik lebih ramai orang untuk mendekati pameran yang diadakannya terutamanya kanak-kanak yang sukakan adi wira berkenaan.
“Saya memilih untuk membeli kostum Spiderman ini dengan kos lebih RM300. Bukan sahaja kanak-kanak, malah orang dewasa pun turut menyukainya.
“Spiderman juga menampilkan watak yang lincah dan saya fikir agak unik untuk menggabungkan aksi Spiderman bersama ular ini di khalayak ramai,” katanya.

SIFU Ular (kanan) turut tampil di kaca televisyen.

Bergelar Sifu Ular, mungkin tidak ramai yang tahu bahawa Mohd. Hamizan hakikatnya memang seorang cikgu sekolah. Dia adalah guru Pendidikan Jasmani dan Kesihatan di Sekolah Menengah Kebangsaan Air Kuning, Kampar.
Bercerita tentang minat memelihara ular ini, bapa tunggal kepada dua anak itu mula mendalami ilmu mengenali dan memelihara ular sejak mula bekerja sebagai guru pada tahun 2005.
“Ketika itu sudah ada pendapatan tetap dan saya menggunakan duit gaji untuk membeli ular pertama iaitu ular sawa darah atau blood python.
“Sejak itu kecintaan saya terhadap ular semakin menebal. Saya mula mendalami ilmu-ilmu berkaitan ular ini dengan lebih serius ketika menjadi guru di Lahad Datu, Sabah,” katanya.
Bagaimanapun, menurutnya, ular sawa darah berkenaan tidak boleh dibawa ke Semenanjung Malaysia memandangkan ia merupakan spesies yang dilindungi sepenuhnya oleh kerajaan Malaysia.
“Sejak berpindah ke Kampar pada tahun 2015, saya kembali mengumpul dan memelihara pelbagai spesies dan jenis ular termasuk sawa batik, sawa Burma, cornsnake, kingsnake, milksnake, ball python, green tree paradise dan green tree python.
“Kini saya ada dua buah rumah kecil untuk meletakkan 67 ekor ular pelbagai spesies dan kawasan pembiakan makanan ular seperti tikus dan arnab,” katanya.
Bagi Mohd. Hamizan, membela ular sangat senang jika dibandingkan dengan haiwan lain seperti kucing.
“Mengapa membela ular sangat mudah? Ini kerana tabiat ular hanya makan sebulan atau seminggu sekali bergantung spesies masing-masing.
“Ular juga tidak mudah dijangkiti penyakit dan kawasan tempat tinggalnya perlu dibersihkan sekali seminggu,” jelasnya yang mempunyai permit membela dan mempamer ular daripada Perhilitan.
Pengiktirafan
Disebabkan minat yang mendalam mengenai ular, Mohd. Hamizan sanggup menghabiskan ribuan ringgit untuk mendalami ilmu pemeliharaan reptilia itu apabila menyertai pelbagai kursus berkaitan ular di dalam dan luar negara termasuk Thailand dan Indonesia.

MOHD. Hamizan yang merupakan cikgu sekolah turut mengadakan pameran ular di sekolah-sekolah.

Usahanya mempelajari ilmu ular akhirnya dapat dimanfaatkan oleh pelbagai pihak apabila dia sering dipanggil untuk memberi ceramah di sekolah, hospital dan agensi-agensi kerajaan.
“Di Malaysia, terdapat hampir 200 jenis ular yang wujud dengan pecahan kira-kira 160 spesies mendiami Semenanjung Malaysia dan bakinya mempunyai habitat di Sabah dan Sarawak.
“Daripada jumlah itu juga, hanya 32 spesies ular darat yang berbisa wujud di dalam negara ini termasuk tedung dan kapak,” jelasnya.
Menurutnya lagi, dia kini sedang menyiapkan sebuah buku berkaitan ular-ular di Malaysia secara terperinci yang ditulis di dalam bahasa Melayu.
“Saya juga bercita-cita mahu membuka sebuah zoo mini yang menempatkan pelbagai spesies ular untuk tujuan pameran umum, pendidikan dan kajian.
“Ia mungkin satu impian yang besar, namun saya fikir sangat rugi jika kita tidak membuat sesuatu kerana ular-ular ini merupakan khazanah alam buat kita semua,” katanya.


PSG bakal hilang khidmat Mbappe
Oleh KOSMO!

26 Julai 2020, 1:02 pm
PARIS – Paris Saint-Germain (PSG) terpaksa membayar harga mahal terhadap kejayaan mereka menjuarai Piala Perancis apabila berkemungkinan besar bakal kehilangan khidmat Kylian Mbappe untuk aksi Liga Juara-Juara selepas ini.
Mbappe, 22, mengalami kecederaan serius dan terpaksa dikeluarkan dalam babak pertama aksi final di Stade de France awal pagi semalam yang menyaksikan PSG menang 1-0 ke atas St. Etienne hasil gol tunggal Neymar.
Ia gara-gara terjahan keras Loic Perrin menyebabkan kapten St. Etienne itu dilayangkan kad merah pada minit ke-26 selepas pengadil melihat semula insiden tersebut daripada rakaman Video Bantuan Pengadil (VAR).
“Buku lali saya mungkin retak,” kata Mbappe kepada Presiden Perancis, Emmanuel Macron sewaktu upacara penyampaian trofi kepada PSG selepas tamat perlawanan awal pagi semalam.
Ketua jurulatih PSG, Thomas Tuchel menegaskan, pihaknya masih lagi menunggu laporan pemeriksaan mengenai status sebenar kecederaan Mbappe yang mungkin perlu menjalani pembedahan sekiranya ia serius.
“Semua orang risau melihat insiden itu kerana Mbappe terbaring menahan kesakitan. Apa-apa pun kita tunggu dahulu laporan daripada pasukan perubatan,” jelasnya.

Difahamkan, Mbappe akan menjalani ujian imbasan pada buku lali kaki kanannya yang dipercayai koyak ligamen dan boleh mengakibatkan pemenang Anugerah Budak Emas 2017 itu terlepas baki saingan musim ini bersama PSG. – AGENSI


Tiga litar baharu masuk kalendar F1 2020
Oleh KOSMO!

26 Julai 2020, 1:00 pm
PARIS – Perlumbaan Formula Satu (F1) musim ini masih tetap hangat apabila tiga destinasi perlumbaan baharu di Eropah iaitu Grand Prix (GP) Jerman, Itali dan Portugal dimasukkan ke dalam kalendar 2020.
Biarpun penganjur perlumbaan di Brazil, Amerika Syarikat (AS), Mexico dan Kanada menarik diri ekoran terjejas dengan masalah Covid-19, tiga perlumbaan itu pastinya mampu mengekalkan seri dan kemeriahan saingan tersebut.
Litar ikonik di Nurburgring menjadi tuan rumah kepada Grand Prix (GP) Eifel pada 11 Oktober nanti, manakala GP Portugal yang julung kali beraksi selepas kali terakhir menganjurkannya pada 1996 akan dilangsungkan di Portimao dua minggu kemudian.
Sementara itu, litar bersejarah di Imola yang kali terakhir menganjurkan perlumbaan F1 pada edisi 2006 akan dikenali sebagai GP Emilia Romagna, Itali akan mengambil tempat pada 1 November.
Difahamkan, GP Emilia Romagna akan menggunakan format baharu di mana setiap pasukan akan diberikan satu sesi latihan bebas tambahan untuk menguasai dan memahami keadaan litar.
“Kami gembira kerana berjaya menyelesaikan perancangan bagi musim 2020 dengan menyambut kehadiran GP baharu ke dalam kalendar perlumbaan musim ini.

“Kami berterima kasih kepada semua yang terlibat seperti pasukan F1, FIA dan negara yang terlibat dengan sokongan penuh mereka dalam usaha kami untuk membawa peminat menyaksikan perlumbaan yang lebih menarik tahun ini,” kata Pengerusi Eksekutif F1, Chase Carey. – AGENSI


Rangka pelan imarah semula masjid
Oleh KHAIRIYAH HANAFI

26 Julai 2020, 12:00 pm
SEJAK Perintah Kawalan Pergerakan (PKP) dilaksanakan pada 18 Mac lalu, umat Islam di seluruh negara tidak dibenarkan untuk menunaikan solat fardu secara berjemaah termasuk solat Jumaat di masjid.
Biarpun begitu, selari dengan perkembangan semasa dan situasi terkini jangkitan, peraturan tersebut diberi kelonggaran sekitar pertengahan Mei lalu apabila masjid dan surau mula dibuka semula kepada umum yang ingin menunaikan solat berjemaah.
Walaupun kerajaan telah mula membenarkan orang ramai untuk menunaikan solat lima waktu berjemaah di masjid dengan mematuhi prosedur operasi standard (SOP) tertentu, namun terdapat kekhuatiran bilangan jemaah yang hadir akan berkurangan berikutan sudah terbiasa tidak ke masjid dalam tempoh yang agak lama.
Malah, terdapat juga segelintir individu yang masih bimbang untuk ke masjid ekoran sudah selesa dengan larangan yang dikeluarkan sewaktu PKP dilaksanakan.
Bagi membincangkan lebih lanjut mengenai isu tersebut, wartawan Kosmo! Ahad, KHAIRIYAH HANAFI menemu bual Mufti Wilayah Persekutuan, Dr. Luqman Abdullah di pejabatnya di Putrajaya, baru-baru ini.
Kosmo! Ahad: Mengimbas apa yang berlaku, rakyat Malaysia diuji dengan wabak Covid-19 sehingga menyebabkan sesetengah ibadah dan kewajipan tidak dapat dilaksanakan seperti biasa. Bagaimana pandangan Dr. mengenai hal ini?

Dr. Luqman: Seperti yang diketahui umum, Covid-19 yang melanda negara lebih empat bulan lalu menyebabkan pergerakan harian individu terbatas apabila larangan-larangan tertentu dilaksanakan bagi menyekat penularan wabak. Salah satu larangan yang dikuatkuasakan adalah penutupan masjid dan surau bagi menunaikan solat berjemaah mahu pun aktiviti keagamaan.
Di Wilayah Persekutuan, hal-hal berkaitan surau dan masjid ini sebenarnya di bawah bidang kuasa Jabatan Agama Islam Wilayah Persekutuan (Jawi). Bagaimanapun, terdapat beberapa perkara yang pihak Jawi akan merujuk kepada kami (pejabat Mufti) terlebih dahulu sebelum keputusan dibuat.
Untuk pengetahuan umum, setiap keputusan yang dilakukan adalah selepas mengambil kira pandangan daripada mufti-mufti di seluruh negara menerusi Mesyuarat Jawatankuasa Muzakarah Khas Majlis Kebangsaan Bagi Hal Ehwal Ugama Islam Malaysia.
Larangan tersebut bukanlah untuk tempoh yang panjang atau selama-lamanya memandangkan selepas tempoh Perintah Kawalan Pergerakan Pemulihan (PKPP) yang akan tamat pada 31 Ogos ini, masjid dan surau boleh dibuka semula untuk tujuan ibadah terutamanya solat Jumaat.
Justeru, selepas ini mana-mana surau yang ingin melaksanakan solat Jumaat boleh membuat permohonan dan Jawi bersama Pejabat Mufti akan turun ke lokasi tersebut bagi melihat kesesuaian sebelum kebenaran diberikan bagi mengurangkan kesesakan di masjid.
Apabila larangan pelaksanaan solat berjemaah di masjid dikuatkuasakan, ada sesetengah pihak menyifatkan kita seolah-olah lebih takut Covid-19 berbanding Allah. Bagaimana Dr. mendepani pemikiran seperti ini?
Bukan takut, tetapi pendekatan yang diambil adalah bersebab. Kita bagi perumpamaan mudah, individu akan berlari bila melihat singa. Jadi, perkara yang sama berlaku terhadap wabak Covid-19.
Lebih-lebih lagi Covid-19 adalah isu penyakit berbahaya mudah berjangkit yang mana risiko jangkitan sangat tinggi dengan kaedah jangkitan tidak boleh dilihat seperti denggi.
Berbicara mengenai denggi, pelbagai pendekatan boleh dilakukan bagi membendung jangkitan seperti membersih kawasan rumah, membuang air bertakung dan lain-lain, tetapi tidak bagi Covid-19.
Pada saya, bukan soal takut dan ia berbeza sama sekali. Sebaliknya, kita lakukan apa yang disuruh oleh-Nya mengikut hukum syariat. Jadi, individu wajib pandang daripada perspektif tersebut.
Sekarang kita berada di fasa pemulihan dan masyarakat sudah dibenarkan untuk beribadah di masjid secara berperingkat mengikut SOP yang ditetapkan. Apakah pandangan Dr. mengenai perkembangan ini?
Jika melihat kepada peralihan fasa bermula daripada PKP ke Perintah Kawalan Pergerakan Diperketatkan dan kini PKPP, setiap satu PKP mempunyai SOP berbeza. Jadi, tidak mustahil SOP akan berubah-ubah dari semasa ke semasa bergantung kepada situasi terkini dan risiko jangkitan wabak kepada umum.
Jika individu boleh patuh kepada penjarakan sosial sejak awal lagi, masjid pasti sudah lama dibuka.
Tetapi pada waktu itu, kita masih belum biasa dengan norma baharu dan penjarakan sosial. Ini memandangkan, rakyat sudah terbiasa dengan solat secara rapat-rapat.
Bagaimanapun, syukur orang ramai kini semakin faham dan dapat membiasakan diri dengan norma baharu dan solat dilakukan mengikut SOP ditetapkan. Apa yang pasti, penjarakan sosial masih perlu dipraktikkan bagi mengelakkan Covid-19 merebak.

DR. Luqman mahu umat Islam memahami larangan terhadap sesuatu yang sebelum ini dibolehkan adalah bersebab.

Penutupan masjid dan surau selama lebih dua bulan menyebabkan masyarakat sudah selesa ‘menjauhi’ tempat ibadah itu. Bagaimanakah caranya untuk kita menyeru masyarakat supaya kembali mendekati masjid dan surau serta mengimarahkannya?
Di Wilayah Persekutuan, itu merupakan antara agenda yang sedang dibincangkan. Pihak Jawi sedang merangka pelan untuk mengimarahkan semula masjid dan surau. Pelan ini perlu kerana kami khuatir masyarakat sudah terbiasa untuk tidak ke masjid ekoran Covid-19 dan menjadikan ia sebagai satu kebiasaan dalam norma baharu.
Itu merupakan satu kebimbangan dan kita perlu pupuk kesedaran individu dan tarik semula mereka untuk pergi ke masjid. Kita mahu dapatkan kembali momentum masyarakat pergi ke masjid dan mengimarahkannya.
Berdasarkan fiqah, mungkin Dr. boleh kongsikan antara faktor yang membolehkan sesuatu hukum asal berubah? Misalnya, daripada wajib menjadi tidak wajib kerana mungkin ada sesetengah ahli masyarakat masih belum jelas mengenai perkara tersebut?
Mengambil contoh fiqah bagi solat Jumaat, terdapat beberapa keuzuran yang membolehkan individu tidak perlu menunaikannya. Antaranya, keuzuran disebabkan wabak, sakit, peperangan dan banjir yang mana Allah beri keringanan untuk kita agar tidak perlu ke masjid.
Bagi kes Covid-19 pula, wabak tersebut sangat berisiko, pihak berkuasa terpaksa melakukan sekatan untuk tidak melaksanakan solat Jumaat dan berjemaah di masjid atau surau seperti kebiasaan.
Kuantiti jemaah juga dikurangkan dari semasa ke semasa bergantung kepada situasi.
Dari segi fiqah, terdapat justifikasi yang membolehkan tindakan sebegitu diambil. Bukan mudah untuk menghalang pelaksanaan sesuatu ibadah dan sebagai pihak berkuasa agama, ia diambil kerana tidak mahu risiko jangkitan tersebar.
Bagaimanakah hukum menunaikan solat Jumaat dan berjemaah di masjid pada masa ini selepas ia dibenarkan dengan SOP tertentu? Adakah masih dibolehkan solat berjemaah di rumah?
Hukum asal bagi solat berjemaah di masjid atau surau ialah fardu kifayah, manakala solat Jumaat ialah fardu ain. Hukum itu kekal sampai bila-bila.
Bagaimanapun, ketika PKP dikuatkuasakan, hal ini tidak dapat dilaksanakan kerana terdapat halangan tertentu.
Selepas PKP, maka, hukum menunaikan solat berjemaah kembali wajib secara fardu kifayah dan solat Jumaat kembali wajib secara fardu ain.
Apabila keadaan sudah pulih, umat Islam lebih digalakkan solat berjemaah di masjid.

Sebagai mufti yang baru dilantik, Dr. Luqman akan memastikan amanah yang diberikan kepadanya dilaksanakan sebaik mungkin.

Bagaimana Dr. melihat sekiranya ada sesetengah masyarakat yang selepas ini mengambil mudah dan hanya meneruskan apa yang telah dibuat semasa PKP seperti solat di rumah sahaja. Apakah nasihat Dr. kepada golongan ini?
Seperti yang dikatakan tadi, pihak Jawi sedang merangka pelan untuk mengimarahkan masjid dan menarik balik orang ramai daripada keterbiasaan dengan normal baharu akibat pandemik Covid-19.
Biarpun begitu, keuzuran yang diberikan dahulu bergantung kepada situasi semasa. Larangan sewaktu PKP hanya untuk membendung virus itu daripada merebak selaras dengan hukum fiqah.
Sebagai Mufti Wilayah Persekutuan yang baharu, mungkin Dr. ingin sampaikan sesuatu amanat kepada masyarakat Islam?
Masyarakat perlu faham setiap tindakan diambil adalah bagi tujuan keselamatan dan ia dibuat selepas mengambil kira pelbagai aspek.
Justeru, mereka perlu beri kepercayaan penuh kepada kerajaan dalam usaha untuk memutuskan rantaian Covid-19.
Sebagai mufti yang baru dilantik, saya akan laksanakan amanah yang diberikan dengan sebaik-baiknya.
Saya mohon sokongan daripada semua agensi kerajaan supaya setiap tugas dapat dilaksanakan dengan lancar demi kepentingan masyarakat dan hukum Islam.


Kek jadi ejekan, Ruhainies rasa kelakar
Oleh NUR EMIRA SAIZALI

26 Julai 2020, 12:05 pm
KUALA LUMPUR – Sambutan ulang tahun kelahiran pelakon Ruhainies menarik perhatian netizen ekoran kek hari jadi yang dianggap langsung tidak menyerupai wajahnya menjadi bahan ketawa netizen dalam media sosial.
Rata-rata netizen menyifatkan kek yang sepatutnya menjadi klon wajah pelakon itu telah bertukar kepada wajah yang menyeramkan sehingga tidak sanggup untuk dijamah.
Mengulas mengenai isu tersebut, Ruhainies atau Nur Ruhainies Farehah Zainul Ilyas, 27, berkata, dia tidak melihat kecaman netizen sebagai perkara negatif sehingga memberikan tekanan  emosi buatnya.
Rupa kek hari lahir Ruhainis yang dikatakan seperti pondan oleh salah seorang netizen.

“Saya baca semua komen netizen dan anggap semuanya kelakar sebab ada yang cakap kek itu seperti wajah seorang pondan dan hantu.
“Namun saya rasa kesian terhadap individu yang membuat kek berkenaan sebab risau dia terkesan dengan semua kecaman netizen. Sepatutnya kita hargai hasil kerja dia sebab bukan mudah hendak menghasilkan sebiji kek begitu,” katanya kepada Kosmo! Online sebentar tadi.
Menurut Ruhainies, pada awalnya dia tidak mengetahui mengenai rancangan sambutan hari jadi dan kek tersebut kerana semuanya satu kejutan ulang tahun hari kelahirannya yang diadakan di Pulau Pinang pada Jumaat.

“Hari jadi saya sepatutnya pada 27 Julai, (esok)  tetapi tidak sangka pula mereka buat kejutan awal dan lebih terkejut dengan kehadiran kek itu. Seronok sangat dapat kek klon wajah saya.
“Apa pun, saya tidak kisah dengan semua kutukan orang sebab yang penting ialah rasa kek perisa coklat itu sangat sedap. Saya seorang yang mepentingkan rasa yang sedap berbanding rupa,” ujarnya.
Terdahulu, rakaman video yang memaparkan kek ulang tahun kelahiran Ruhainies semalam membikin kecoh serta menjadi bahan kecaman kerana disifatkan buruk dan pelik. K!ONLINE


Tiga jam tahan azab lapan jari tersangkut cincin
Oleh KOSMO!

26 Julai 2020, 11:46 am
Bomba sedang memotong cincin yang tersekat pada jari mangsa. Foto IHSAN BOMBA.

Oleh ISKANDAR SHAH MOHAMED
KLANG- Seorang lelaki dipercayai gelendangan terpaksa menahan azab lebih tiga jam apabila cincin yang dipakainya pada lapan jari tersangkut sebelum diselamatkan bomba awal pagi tadi.
Tempoh itu digunakan bomba untuk mengeluarkan semua cincin Mangsa, S. Limgam, 41, di Hospital Tengku Ampuan Rahimah (HTAR), di sini.
Penolong Pengarah Bahagian Operasi JBPM Selangor, Hafisham Mohd. Noor berkata, pihaknya bergegas ke lokasi selepas menerima panggilan daripada hospital itu pukul 3.56 pagi.
“Seramai empat anggota dari Balai Bomba dan Penyelamat Andalas dikerah dalam operasi menyelamat itu.
“Setibanya di lokasi, lapan jari tangan kanan dan kiri mangsa didapati bengkak teruk akibat cincin yang dipakainya ,” katanya kepada Kosmo!.

Kata beliau, anggota bomba berjaya memotong lapan bentuk cincin itu menggunakan peralatan khas dalam tempoh lebih tiga jam.
“Lelaki berkenaan dilaporkan stabil dan diserahkan kepada hospital untuk tindakan lanjut,” katanya.
Hafisham menegaskan jari mangsa membengkak  dipercayai akibat aliran darah tersekat dan merencatkan pertumbuhan.
“Kita juga percaya lelaki itu gelandangan dan dibawa orang awam ke HTAR untuk rawatan lanjut,” katanya. – K! ONLINE.


Main peteri ubati penyakit misteri
Oleh MUHAMMAD FARID AHMAD TARMIJI

26 Julai 2020, 12:00 pm
SETELAH lengkap semua persediaan, Pok Halim (bukan nama sebenar) yang berperanan sebagai Tok Teri pada malam itu terus bersila panggung di dalam bangsal yang dibina khas dan kemudian mula membaca mantera.
Pada masa sama, beberapa orang lain yang hadir bersama Tok Teri mengambil tempat masing-masing.
Selesai mantera dibaca, acara buka panggung dilakukan dan alat-alat muzik seperti rebab, gendang, gong dan canang dimainkan.
Setelah panggung dibuka, Mak Jah yang sebelum ini terlantar di atas katil lebih dua bulan kerana penyakit misteri diusung dan dibawa turun ke dalam bangsal tersebut bagi menjalani rawatan dengan menggunakan kaedah main peteri.
Ia antara salah satu rawatan perubatan tradisional yang selalu diamalkan terutamanya bagi masyarakat Kelantan pada zaman dahulu.
Upacara main peteri dikendalikan seorang bomoh dikenali sebagai Tok Teri dan dibantu Tok Minduk dan dimainkan selama satu hingga tiga malam.
Kaedah perubatan ini sudah lama wujud untuk mengubat penyakit yang disebabkan oleh rasukan makhluk halus, hilang semangat dan gangguan angin iaitu kehendak yang tidak dipenuhi.

Ia melibatkan komunikasi dua hala antara alam nyata dan dunia ghaib.
Setelah beberapa fasa perubatan dilaksanakan, Tok Teri yang bagaikan dirasuk oleh semangat makhluk halus bertanyakan kepada Mak Jah apakah yang dia perlukan untuk melepaskan tekanan atau ‘angin’ yang ada dalam dirinya.
Dalam keadaan tidak bermaya, Mak Jah meminta agar alat muzik dimainkan dan meminta anak cucunya masuk menari sebagai meraikan suasana malam itu.
Mak Jah yang pada mulanya terbaring turut bangun dan menari pada malam itu.
Setelah selesai rawatan main peteri pada keesokan harinya, Mak Jah sihat seperti biasa dan boleh berjalan-jalan di luar kawasan rumah.
Dikatakan Mak Jah pada zaman mudanya seorang pengamal drama tari Mak Yong dan begitu dipuja oleh orang pada zaman itu.
Dia dikatakan pernah berdamping dengan makhluk ghaib ketika zaman kegemilangannya.

Tok Teri menjadi perantara untuk membuang makhluk halus yang berdampingan dengan pesakit.

Sewaktu Tok Teri membaca mantera semangat halus akan meresap ke dalam tubuhnya. Pada waktu itu, Tok Minduk akan menyoal makhluk halus tersebut bagi mencari punca penyakit.
Pelbagai cara digunakan oleh Tok Teri bagi mencari simptom penyakit melalui mantera, memujuk kuasa spiritual yang dikatakan menjadi penyebab seseorang itu jatuh sakit.
Menurut seorang pengkaji kesenian terapi tradisional, Lim Swee Tin, sejarah main peteri ini dikatakan sudah lahir sejak zaman sebelum pemerintahan Cik Siti Wan Kembang di wilayah Hulu Kelantan yang berpusat di Kuala Krai.
Katanya, main peteri menjadi satu kaedah pengubatan lama sebelum munculnya perubatan moden.
“Tok Teri dan Tok Minduk merupakan individu penting dalam kaedah rawatan main peteri. Mereka dibantu beberapa orang lain yang berperanan bermain alat muzik.
“Tok Teri bertindak sebagai pengantara dan Tok Minduk pula berperanan dalam membuat keputusan cara yang sesuai untuk memulihkan pesakit,” katanya.
Kata Swee Tin, sebelum upacara main peteri ini dilakukan, wakil keluarga pesakit akan berbincang dengan wakil atau ketua main peteri bagi mengundang mereka untuk melakukan kaedah perubatan itu.
Katanya, setelah angin pesakit dikenal pasti, proses untuk mengubatinya akan menjadi lebih mudah dan cepat.
Tok Minduk akan menganalisis simptom pesakit berdasarkan simbolik yang dipersembahkan oleh Tok Teri.
Akhir sekali, dalam persembahan main peteri adalah upacara ‘pelepas’ yang akan dilakukan oleh Tok Teri. Upacara itu bagi membuang makhluk alam ghaib yang berdamping dengan pesakit.
Kaedah rawatan main peteri pada masa ini semakin terpinggir dan hampir dilupakan masyarakat selaras dengan perkembangan perubatan moden yang semakin maju.


Anak, isteri disisih kerana Covid-19
Oleh ZUBAIDAH IBRAHIM

26 Julai 2020, 12:00 pm
AZMAN termenung jauh tatkala menerima keputusan ujian swab yang telah dilakukannya. Keputusan yang mengesahkan dia positif Covid-19 itu membingungkannya.
Tiba-tiba dunianya terasa gelap apabila menyedari virus maut itu sudah membunuh ratusan ribu orang di seluruh dunia. Malah, sehingga kini masih belum mempunyai penawar.
Paling meresahkan hati Azman ialah memikirkan keadaan isterinya dan anak lelaki berusia 10 tahun yang baru pulang ke kampung sehari sebelum keputusan ujian itu diterima.
“Tidak putus saya berdoa kepada Allah SWT agar ahli keluarga dilindungi dan bebas daripada jangkitan Covid-19,” kata lelaki berusia 39 tahun itu kepada Panorama baru-baru ini saat mengimbas keresahannya apabila disahkan menghidap Covid-19 pada Mac lalu.
Cerita Azman, sebaik berita tentang penyakitnya diketahui orang kampung, dia berasa runsing kerana ahli keluarganya turut berada dalam tertekan.
Ia berikutan ada sesetengah pihak yang melemparkan kata-kata negatif kepada anak dan isterinya kerana ditakuti mereka akan menyebarkan virus tersebut di kampung.

Tidak kurang juga ada yang mempersoalkan mengapa mereka pulang ke kampung sedangkan kontak terdekat iaitu Azman sudah disahkan positif Covid-19.
Kemalangan
Tambah Azman, ahli keluarganya bukan sahaja disisihkan orang-orang kampung bahkan saudara-saudara terdekat.
“Saya juga menerima pelbagai kiriman mesej WhatsApp yang marah kerana anak dan isteri pulang ke kampung. Saya berasa sedih kerana anak dan isteri menjadi mangsa sedangkan mereka tidak mengetahui jangkitan ini sebelum pulang ke kampung.
“Namun, syukur ujian yang dilakukan ke atas mereka selepas itu menunjukkan keputusan negatif dan ia sangat melegakan hati saya,” tuturnya.
Walaupun anak dan isterinya negatif daripada jangkitan Covid-19 tetapi ketakutan terhadap penyakit itu membuatkan orang sekeliling terus mengecam keluarga tersebut.

Apatah lagi, pada ketika itu Covid-19 masih baru dalam masyarakat, lantas masing-masing mempunyai ketakutan melampau sehingga ada yang tidak berani keluar rumah.
Di sebalik dugaan yang dihadapi oleh anak, isteri dan ahli keluarga di kampung, Azman pula meneruskan hari-hari yang cukup berat sebagai pesakit Covid-19.
“Saya dirawat di hospital selama 16 hari bersendirian tanpa ahli keluarga di sisi dan ia cukup membebankan emosi.
“Bagi melepaskan rasa rindu, saya akan menghubungi keluarga setiap hari dan mereka turut berbuat demikian,” ujar lelaki yang berasal dari selatan tanah air itu.
Ahli keluarga dan rakan-rakan sentiasa memberikan kata-kata semangat agar Azman terus tabah menghadapi dugaan berat itu.
Bercerita lanjut mengenai punca jangkitan Covid-19 , Azman memberitahu, dia pernah menghadiri mesyuarat bersama kontak virus itu, malah sering berhubung dengannya atas urusan kerja.
“Selepas individu tersebut disahkan positif Covid-19, kami semua yang pernah menghadiri mesyuarat itu telah diarahkan untuk menjalani ujian swab. Pada 16 Mac, saya telah ditahan di wad Hospital Raja Permaisuri Bainun, Ipoh, Perak ekoran masalah asma, demam dan cirit-birit,” katanya yang aktif melakukan aktiviti mendaki sehingga ke luar negara pada masa lapang.
Tambahnya, pada 18 Mac, dia telah menerima keputusan ujian swab dan ditahan di wad hospital tersebut selama 16 hari bersama 20 orang pesakit Covid-19.
Dugaan Azman tidak terhenti di situ sahaja, sekitar 20 hari selepas keluar wad, dia telah dilanggar kereta ketika membonceng motosikal sehingga mengalami keretakan pada buku lali dan kelingking.
Ekoran itu, Azman perlu menyambung cuti sakit dan bertugas semula pada bulan ini.
“Sepanjang bertugas selama 10 tahun sebagai pegawai keselamatan, saya tidak pernah cuti sakit. Tapi, pada kali ini saya telah diberi cuti sakit yang terlalu panjang,” katanya sambil berseloroh.
Akui Azman, bebas daripada Covid-19 seolah-olah telah memberi peluang kedua dalam hidupnya.
Dia berazam menggunakan peluang ini sebaik mungkin terutamanya untuk meluangkan lebih banyak masa bersama keluarga.


Pescao semakin dapat rentak bersama Aspar
Oleh MUHAMMAD RIDUAN MOHD HANAFIAH

26 Julai 2020, 10:03 am
PELUMBA negara, Hafizh Syahrin Abdullah semakin mendapat rentak terbaik bersama pasukan Aspar Team Moto2 selepas mempamerkan peningkatan pada setiap sesi latihan bebas pada Grand Prix (GP) Andalusia di Litar Jerez, Sepanyol semalam.
Pelumba 26 tahun itu yang menamatkan saingan di kedudukan keenam pada GP Sepanyol minggu lalu dilihat terus berkerja keras bagi GP Andalusia selepas menamatkan saingan di tempat ke-18 pada latihan bebas pertama (FP1) dengan catatan 1 minit 42.130s.
Bagi sesi latihan bebas kedua, pelumba kelahiran Ampang itu terus mempamerkan tunggangan menyakinkan apabila menamatkan perlumbaan di tempat ke-12 (1’42.531s) sebelum menamatkan FP3 dengan catatan 1’41.771s.
Lebih menarik, Hafizh hanya dibezakan 0.596s dengan pelumba Sepanyol, Jorge Martin (Red Bull KTM Ajo) yang muncul selaku pelumba terpantas dalam sesi latihan bebas tersebut.
“Pada sesi latihan bebas, saya hanya fokus pada perlumbaan dan sudah pasti ia lebih baik berbanding minggu lepas. Saya yakin mampu beri saingan kelompok 10 terbaik nanti.
“Pada sesi latihan pertama ini saya tidak guna tayar baharu sebaliknya guna tayar lama sahaja. Pada FP2 dan FP3, kami guna tayar baharu untuk terus beri saingan. Saya harap dapat kekalkan momentum terbaik ini dan bekerja keras bersama pasukan,” katanya.

Pasukan Moto2 Petronas SRT yang diwakili pelumba Sepanyol, Xavi Vierge dan Jake Dixon (Britain) pula masing-masing menamatkan sesi latihan FP3 di kedudukan ke-18 dan ke-22. – K! ONLINE


Malaysian Tigers akur jika ACT di Bangladesh dibatalkan
Oleh MUHAMMAD ZUHAILY BADLISHAH

26 Julai 2020, 10:04 am
SKUAD hoki lelaki negara mungkin tidak ada sebarang kejohanan antarabangsa sekiranya Persekutuan Hoki Asia (AHF) membatalkan kejohanan Trofi Juara-Juara Asia (ACT) di Dhaka, Bangladesh dari 17 hingga 27 November ini.
Ia susulan peningkatan kes penularan pandemik Covid-19 di Bangladesh yang menunjukkan 219,000 kes aktif dengan 2,836 jumlah kematian setakat pukul 3 petang semalam.
Pengerusi Jawatankuasa Pengurusan Pasukan Kebangsaan, Datuk Ahmad Najmi Abdul Razak menjelaskan MHC sentiasa dalam keadaan bersedia terhadap sebarang kemungkinan tetapi terpaksa akur jika kejohanan itu dibatalkan.
“Kami tak pasti sama ada kekal atau dibatalkan atau lokasi pertandingan ditukar. Saya percaya AHF akan terus memantau dan menilai situasi semasa Covid-19 di negara itu selamat atau tidak.
“Buat masa sekarang latihan skuad negara berjalan seperti biasa sehinggalah kita mendapat maklum balas daripada AHF berhubung status penganjuran itu,” katanya.
Kosmo! sebelum ini melaporkan skuad negara berkemungkinan terpaksa menyertai ACT tanpa kehadiran ketua jurulatih, Roelant Oltmans jika kerajaan Belanda tidak membenarkan warganegaranya pergi ke negara yang berisiko tinggi.

Nada berbeza pula disuarakan tonggak pertahanan berpengalaman Malaysian Tigers, Muhammad Razie Abd. Rahim yang merasakan skuad negara tidak perlu menghantar pasukan jika situasi di Bangladesh masih pada tahap serius.
Ini kerana, Razie yang juga pakar flick skuad negara, percaya MHC dan barisan kejurulatihan skuad negara mempunyai perancangan tersendiri buat para pemain jika mereka tiada kejohanan antarabangsa tahun ini disebabkan Covid-19. – K! ONLINE


Aeril Zafrel, Wawa pakat bina masjid
Oleh ARINA CHE AZLAN

26 Julai 2020, 10:30 am
SHAH ALAM- Pasangan selebriti popular, Aeril Zafrel dan Wawa Zainal akan membina sebuah masjid di kampung halaman aktor itu di Johor, tidak lama lagi.
Menurut Aeril atau Suhairil Sunari,33, berkata masjid yang boleh memuatkan 700 jemaah tersebut akan dibina menggunakan hasil keuntungan produk terbaharu, Muslim Bukhari keluaran syarikat milik mereka Wawa Cosmetic.
“Idea ini datang daripada Wawa yang mendengar ceramah Ustaz Abdul Somad. Salah satu inti pati ceramah tersebut yang mengesankan berbunyi, jika ingin menempa nama di syurga dan jika mempunyai wang lebih maka binalah masjid.
“Jadi, saya sudah berbincang dengan ketua kampung saya di Rengit, Johor. Insya-Allah, kami akan telah bersetuju untuk menyumbang dana sekitar RM1.2 juta ringgit hasil keuntungan jualan produk Muslim Bukhari nanti,” katanya ketika ditemui selepas majlis pelancaran edisi Muslim Bukhari di Pusat Konvensen SACC, Shah Alam, hari ini.
Tambah Aeril, dia tidak berniat untuk menunjuk atau riak berhubung perancangan tersebut tetapi sekadar berkongsi peluang dengan peminat untuk sama-sama mengumpul saham akhirat.
“Setiap orang yang membeli set produk Muslim Bukhari ini adalah penyumbang kepada dana masjid ini dan bukan hanya pada nama saya atau Wawa sahaja.

“Produk ini hanya dikeluarkan sebanyak 80,000 unit dan tiada sebarang penambahan stok sebaik sahaja habis dijual,” jelasnya lagi.
Edisi Muslim Bukhari mengandungi dua pengilat bibir, set mekap dan wangian untuk harga RM79 bagi satu set. K!ONLINE


Wanita hamil maut digilis treler
Oleh KOSMO!

26 Julai 2020, 10:45 am
Oleh SITI NUR MAS ERAH AMRAN
SEBERANG PERAI – Seorang penunggang motosikal yang sarat mengandung maut selepas digilis sebuah treler dalam kemalangan membabitkan tiga buah kenderaan di persimpangan lampu isyarat Jalan Permatang Buloh, Kepala Batas, di sini malam tadi.
Dalam kejadian kira-kira pukul 10.45 malam itu, mangsa, Nur Amirah Izzati Ahmad Rohaizat, 19, meninggal dunia di tempat kejadian dipercayai akibat kecederaan parah pada kepala.
Difahamkan kejadian berlaku ketika cuaca hujan.
Ketua Polis Daerah Seberang Perai Utara, Asisten Komisioner Norzainy Mohd. Noor berkata, kemalangan dipercayai berlaku selepas motosikal mangsa jenis SYM Jet Power 124 merempuh kenderaan pacuan empat roda (4WD) jenis Mitsubishi Triton yang mahu membelok masuk simpang kanan ketika lampu isyarat hijau.
Katanya, siasatan awal mendapati, 4WD dan sebuah treler datang dari arah sama iaitu Kepala Batas menghala ke lampu isyarat Jalan Permatang Buloh.

“Treler yang berada di laluan kiri bergerak terus, manakala 4WD itu telah dirempuh motosikal mangsa yang melanggar lampu isyarat merah dari arah Pekan Darat.
“Akibat pelanggaran itu, mangsa terjatuh dan menggelongsor ke tengah jalan sebelum digilis treler,” katanya kepada Kosmo! di sini hari ini.
Mengulas lanjut, beliau berkata, pemandu 4WD dan treler masing-masing berusia 50 dan 41 tahun tidak mengalami sebarang kecedaraan.
Mayat mangsa dihantar ke Hospital Kepala Batas di sini untuk bedah siasat dan kes disiasat mengikut Seksyen 41(1)(A) Akta Pengangkutan Jalan (APJ) 1987. – K! ONLINE.


Melangkah Lagi penampilan perdana BCL pasca pemergian suami
26 Julai 2020, 11:21 am
KUALA LUMPUR – Selepas lima bulan berehat berikutan pemergian suami tercinta Ashraf Sinclair, penyanyi popular Indonesia Bunga Citra Lestari akhirnya bersedia untuk kembali menghiburkan peminat.
Penyanyi yang mesra disapa BCL itu akan tampil menerusi showcase dalam talian Melangkah Lagi yang bersiaran secara langsung menerusi akaun YouTube miliknya, Its Me BCL pada 3.30 petang hari ini.
Dengan menggunakan tanda pagar #BCLmelangkahlagi, persembahan itu merupakan langkah pertama BCL untuk kembali kepada hal yang sangat dicintainya iaitu menyanyi.
Menerusi showcase itu, BCL akan menyampaikan tiga buah lagu termasuk single terbaharunya 12 Tahun Terindah yang dilancarkan pada 18 Julai lalu.
Persembahannya nanti akan diiringi oleh BCLband dengan mendapat sentuhan garapan muzik oleh Ronald Steven sebagai pengarah muzik.
Showcase Melangkah Lagi dirakam di studio yang dibina di tingkat tiga kediamannya di Jakarta.

Baru-baru ini, lagu 12 Tahun Terindah yang didedikasikan khas untuk arwah suaminya menjadi tular kerana kandungan klip video rasmi single itu dipenuhi dengan imbasan kenangan manis bersama Ashraf dan anak mereka, Noah Aidan Sinclair.
Klip video yang merupakan arahan Adam Sinclair itu menyentuh hati ramai termasuklah rakan-rakan selebriti yang ternyata sebak mendengar luahan hati BCL.
Sehingga kini klip video itu mencatat tontonan sebanyak hampir 12 juta.
Terdahulu pada 18 Februari lalu dunia hiburan dikejutkan dengan berita pemergian Ashraf, 40, yang meninggal dunia pada pukul 4 pagi di Jakarta akibat serangan jantung. – K! ONLINE


Pesakit Covid-19 rogol gadis
Oleh KOSMO!

26 Julai 2020, 11:15 am
MADHYA PRADESH – Seorang gadis berumur 14 tahun mendakwa menjadi mangsa rogol di sebuah pusat rawatan dan kuarantin Covid-19 terbesar India, menurut laporan portal berita CNN.
Timbalan Komisioner Polis Delhi, Parvinder Singh berkata, suspek lelaki berusia 19 tahun itu juga merupakan salah seorang pesakit Covid-19 di pusat sama.
“Kedua-dua mereka tidak saling mengenali. Kejadian rogol berlaku di satu tempat terpencil di dalam pusat berkenaan. Seorang rakan suspek berumur 20 tahun turut bersubahat dalam kejadian tersebut,” katanya.
Mangsa dan suspek bersama rakannya itu disahkan positif Covid-19 dan menjalani kuarantin di Pusat Penjagaan Covid Sardar Patel di bandar Chhatarpur di sini.
“Gadis itu mendakwa, rakan suspek membuat rakaman video kejadian rogol menggunakan telefon bimbit. Kami masih menjalankan siasatan berhubung kejadian itu,” katanya.
Perkara itu terbongkar selepas ahli keluarga mangsa membuat laporan pada 16 Julai lalu. Polis kini menyiasat kes itu di bawah Akta Perlindungan Kanak-Kanak daripada Kesalahan Seksual.

Parvinder mengesahkan suspek sudah ditahan dan menjalani rawatan pengasingan di hosptal kerajaan di bawah tahanan reman. Mangsa turut dipindahkan ke hospital kerajaan lain untuk rawatan.
India merupakan antara negara dengan kes Covid-19 tertinggi dunia iaitu lebih 1.28 juta orang dijangkiti virus pembunuh itu, menurut statistik Universiti Johns Hopkins.– AGENSI


Elak wujud kluster Liga M
Oleh MUHAMMAD ZUHAILY BADLISHAH

26 Julai 2020, 10:05 am
MFL ambil berat situasi seorang pemain Kuching FA positif Covid-19
STATUS saingan Liga Malaysia (Liga M) yang akan kembali bersambung 26 Ogos depan menjadi tanda tanya selepas seorang pemain daripada kelab Liga Premier, Kuching FA disahkan positif wabak Covid-19 kelmarin.
Ketua Pegawai Eksekutif Liga Bola Sepak Malaysia (MFL), Datuk Ab. Ghani Hassan berkata, pihaknya mengambil berat situasi itu kerana kemungkinan boleh mewujudkan gangguan terhadap penyambungan saingan Liga M.
Justeru, beliau menggesa semua pihak terutama pemain dan pegawai pasukan agar berdisiplin dan memandang serius aspek prosedur operasi standard (SOP) supaya tidak wujud kluster Liga M.
“Memang MFL risau sebab kita ambil berat berkenaan perkara ini memandangkan kita akan melangsungkan liga tidak lama lagi.
“Saya mahu menasihatkan semua pasukan Liga Super dan Liga Premier agar berhati-hati dan kekalkan disiplin diri mengikuti arahan serta saranan SOP yang ditetapkan kerajaan.

“Belum ada lagi kluster Liga M, jadi masing-masing ada tugas yang akan dilakukan sama ada dalam dan juga di luar padang,” katanya ketika dihubungi Kosmo! Ahad semalam.
SEORANG pemain Kuching FA disahkan positif wabak Covid-19 dan diklasifikasikan sebagai kluster Hospital Sentosa di Kuching kelmarin. – FB KUCHING FA

Kosmo! kelmarin melaporkan seorang pemain Kuching FA positif Covid-19 dan diklasifikasikan daripada kluster Hospital Sentosa kerana dia adalah kakitangan hospital berkenaan.
Pada masa sama, Ab. Ghani memuji tindakan Kuching FA mengarahkan pemain dan pegawainya menjalankan kuarantin diri masing-masing di rumah dan seterusnya menjalankan pemeriksaan saringan.
“Kita simpati dengan apa yang berlaku kerana pemain itu tidak menunjukkan simpton-simpton yang menggambarkan dia dijangkiti Covid-19.
“Dia didapati positif ketika membuat saringan di tempat dia bekerja.
“Kita mengharapkan semuanya akan berada dalam keadaan baik. Tidak silap saya ada dua peringkat ujian, selepas tiga hari ada sekali lagi akan dibuat oleh pihak hospital kepada pemain dan pegawai,” jelasnya. – K! ONLINE


Enam pendaki sesat diselamatkan
Oleh KOSMO!

26 Julai 2020, 10:10 am
Oleh ZAKI SALLEH
TANJUNG MALIM – Enam individu termasuk seorang wanita yang sesat ketika mendaki Gunung Liang dekat sini sejak malam semalam dijumpai awal pagi tadi.
Kesemua mangsa dipercayai sesat ketika dalam perjalanan turun ke kaki gunung tersebut yang setinggi 1,934 meter.
Ketua Balai Bomba dan Penyelamat Tanjung Malim, Mohd. Zairul Fahmi Mohd. Nazari berkata, pihaknya dihubungi pegawai Ibu Pejabat Polis Daerah Mualim pada pukul 8.15 malam tadi berhubung kejadian tersebut.
Katanya, sepasukan 14 anggota dari Balai Bomba dan Penyelamat Tanjung Malim diketuai beliau kemudian melancarkan gerakan mencari dan menyelamat.
“Pasukan penyelamat telah digerakkan dan berjaya menemui dua mangsa pertama iaitu seorang lelaki dan perempuan pada pukul 11.20 malam.

“Empat mangsa akhir pula ditemui pada pukul 12.34 pagi dan kesemua pendaki berada dalam keadaan selamat ketika dibawa turun,” ujarnya dalam satu kenyataan di sini.
Operasi turut dibantu polis, Angkatan Pertahanan Awam, Jabatan Hutan, sukarelawan bomba dan penduduk kampung yang kesemuanya seramai 27 orang.
Kesemua pendaki yang berusia antara 30 hingga 50 tahun itu kemudian diserahkan kepada pihak polis untuk tindakan selanjutnya dan operasi mencari tamat pukul 2.11 pagi.-K! ONLINE.


Penguat kuasa trafik dilempar plaster binaan
Oleh KOSMO!

26 Julai 2020, 10:45 am
LONDON – Seorang anggota penguat kuasa trafik menjadi mangsa serangan terbaharu kerana mengeluarkan notis saman ke atas pemandu kereta yang didapati meletakkan kenderaan di tempat tidak dibenarkan, lapor portal berita Mirror.co.uk.
Menurut laporan, seorang pemilik kenderaan berasa berang dengan saman tersebut dan melemparkan sejenis plaster binaan hingga terkena kepala dan rambut mangsa.
Jurucakap Majlis Swindon Borough berkata, wanita itu adalah anggota ketiga diserang dalam tempoh seminggu dan meminta orang awam supaya menghormati tugas penguat kuasa trafik.
“Kami berasa sedih untuk melaporkan bahawa sepanjang minggu ini, tiga penguat kuasa trafik diserang dengan salah seorang daripada mereka dilempar plaster.
“Kami faham, orang ramai lebih banyak menggunakan kereta pada ketika ini dan memerlukan tempat untuk meletak kenderaan, tetapi itu bukan alasan untuk sesiapa meletakkannya dalam keadaan berbahaya atau membuat serangan,” katanya.
Dia menambah, ramai pengguna kenderaan kini memandu di jalan raya tetapi mempamerkan disiplin pemanduan rendah.

Selain serangan, pihak berkuasa tempatan berdepan masalah dengan lambakan pelancong hingga menyebabkan kehabisan tiket saman walaupun dalam tempoh perintah berkurung berkuat kuasa di sekitar daerah Devon dekat sini. – AGENSI


Chelsea waspada muslihat Wolves
Oleh KOSMO!

26 Julai 2020, 10:03 am
LONDON – Pengendali Chelsea, Frank Lampard mengakui pasukannya akan turun menentang Wolverhampton Wanderers (Wolves) malam ini pada aksi terakhir Liga Perdana Inggeris dengan harapan untuk meraih mata penuh.
The Blues kini berada di kedudukan keempat dan memerlukan satu sahaja mata untuk mengesahkan slot ke saingan Liga Juara-Juara musim depan.
Bagaimanapun, tugas mereka tidak mudah apabila berdepan Wolves yang terkenal sebagai pasukan yang cukup liat dan kini berada di kedudukan keenam liga yang juga turun dengan misi untuk mara ke saingan Liga Europa.
“Kami akan turun beraksi seperti yang kami selalu lakukan sebelum ini. Kami cuba untuk mencari kemenangan.
“Tidak ada cara lain dalam bola sepak kecuali turun dan memenangi perlawanan. Kami akan berhati-hati dan membaca strategi Wolves supaya tidak terperangkap,” katanya.
Wolves berjaya menamatkan musim pertamanya di Liga Perdana Inggeris pada kedudukan ketujuh musim lalu dan mereka kini sudah pasti mahu memperbaiki prestasi itu menjadi lebih baik.

Bagaimanapun, Lampard mengakui sangat menghormati rakan sejawatnya di Wolves, Nuno Espiranto Santo yang disifatkan sebagai pengurus yang cukup berwibawa dan penuh muslihat.
“Wolves akan memberikan kami kesukaran. Mereka adalah lawan yang cukup hebat, lihat sahaja apa yang telah mereka lakukan sepanjang musim ini.
“Nuno telah melakukan tugasnya dengan baik dan mempunyai banyak idea dalam usaha memerangkap pasukan lawan,” jelasnya. – AGENSI


TDM bakal tawar produk baharu berkaitan rawatan Covid-19
Oleh MOHD AZLI ADLAN

27 Julai 2020, 10:01 pm
SALAH sebuah hospital milik TDM yang memiliki kemudahan lengkap kepada para pelanggan.

KUALA TERENGGANU – Kumpulan TDM Bhd. yang memiliki empat rangkaian hospital di negara ini sedang membuat persiapan untuk menawarkan perkhidmatan baharu berkaitan rawatan dan pencegahan Covid-19.
Pengerusinya, Raja Datuk Idris Raja Kamarudin berkata, strategi itu bertujuan untuk mengembangkan lagi pertumbuhan pendapatan kumpulan selain mempelbagaikan lagi punca pendapatan bagi menghadapi cabaran dalam persekitaran ekonomi yang sukar kini.
“Perkhidmatan baharu itu akan diumumkan tidak lama lagi,” katanya selepas mempengerusikan Mesyuarat Agung Tahunan ke-55 TDM di sini semalam.
TDM memiliki empat rangkaian hospital di Kuala Terengganu; Kuantan, Pahang, Kuala Lumpur dan Petaling Jaya, Selangor.

Raja Idris (dua dari kanan) pada Mesyuarat Agung Tahunan TDM di Kuala Lumpur semalam.

Selain itu, Raja Idris menjelaskan, prestasi anak syarikat kerajaan negeri Terengganu bagi suku pertama tahun ini agak memberangsangkan apabila masih mencatatkan pertumbuhan sebanyak tiga peratus.
“Sektor peladangan dan kesihatan yang diterajui TDM telah berjaya menyumbang pendapatan sebanyak RM107.8 juta pada suku pertama tahun ini.

“Ia peningkatan tiga peratus berbanding RM104.7 juta yang diperolehi pada suku tahunan sebelumnya,” jelas beliau.

Sektor perladangan menyumbang positif kepada pendapatan kumpulan.

Sementara itu, bagi sektor perladangan, TDM akan memberi tumpuan meningkatkan produktiviti dan mengoptimumkan kos pengeluaran yang disokong asas-asas jangka panjang,” katanya.


Ada peluang ke pentas Piala Dunia
Oleh MUHAMMAD ZUHAILY BADLISHAH

27 Julai 2020, 8:43 pm
KUALA LUMPUR – Penganjuran Liga Hoki Dalam Dewan Kebangsaan 2020 mampu membantu usaha Malaysia melayakkan diri ke Piala Dunia Hoki Dalam Dewan buat kali pertama sejak ia mula dipertandingkan di Leipzig, Jerman pada 2003.
Inisiatif Konfederasi Hoki Malaysia (MHC) buat julung kalinya memperkenalkan liga itu dilihat mampu mencungkil lebih ramai bakat baharu dan pada masa sama dapat memastikan teknik serta kemahiran pemain-pemain negara tidak berkarat.
Tonggak pertahanan skuad hoki senior negara, Muhammad Najmi Farizal Jazlan, 25, turut memuji langkah MHC itu yang akan menganjurkan liga tersebut di Universiti Pendidikan Sultan Idris, Perak dari 17 Oktober hingga 20 Disember depan.
“Satu kejohanan yang bagus sekali dalam Malaysia kerana saya percaya semua orang (pemain-pemain hoki) menanti-nantikan pertandingan seperti ini. Saya harap ia akan berjalan lancar nanti,” katanya.
Malaysia tidak akan beraksi pada Piala Dunia Hoki Dalam Dewan 2021 di Liege, Belgium dari 3 hingga 7 Februari kerana gagal meraih slot automatik selepas meraih tempat ketiga Piala Hoki Dalam Dewan Asia 2019.
Bagaimanapun, Malaysia berpeluang membuat penampilan pada edisi seterusnya empat tahun lagi jika penganjuran Liga Hoki Dalam Dewan Kebangsaan berjaya mencapai matlamatnya.

Sementara itu, Najmi meluahkan keyakinan tuan rumah Sukan SEA 2021 iaitu Vietnam akan menerima rayuan MHC dengan menganjurkan acara hoki dalam dewan pada temasya dwitahunan yang akan berlangsung pada November tahun depan.
“Hoki dalam dewan sudah menjadi sukan utama di Malaysia, jadi tak salah kalau pemain-pemain kita dapat peluang bermain kejohanan seterusnya di Vietnam.
“Saya ada dengar Thailand dan Singapura pun membuat rayuan untuk hoki dalam dewan. Saya harap peluang cerah untuk kita bermain di Vietnam nanti,” jelasnya.
Walaupun bermain hoki padang tetapi Najmi adalah sebahagian daripada pemain skuad hoki dalam dewan yang berjaya menghadiahkan pingat emas kepada kontinjen negara pada Sukan SEA Kuala Lumpur 2017 dan Sukan SEA Manila 2019. – K! ONLINE


Barcelona tawar Vidal, Rakitic demi Guendouzi
Oleh KOSMO!

27 Julai 2020, 8:20 pm
BARCELONA – Kelab gergasi La Liga, Barcelona sudah menghantar tawaran baharu untuk Arsenal dalam misi menandatangani pemain remaja ‘bermasalah’ The Gunners, Matteo Guendouzi pada jendela perpindahan musim ini.
Tawaran pertama yang dihantar oleh The Catalan minggu lalu buat Arsenal adalah dengan membuat pertukaran suka sama suka dengan perancang kelahiran Brazil, Philippe Coutinho.
Namun, syarat yang diletakkan adalah Arsenal perlu membayar wang tunai tambahan sebanyak £45 juta (RM246.1 juta) jika mahu mendapatkan Coutinho tetapi tidak dipersetujui skuad kendalian Arteta itu.
Susulan itu, Pengarah Sukan Barcelona, Eric Abidal dilaporkan membuat tawaran berganda dengan ‘menghadiahkan’ dua pemain veteran, Ivan Rakitic and Arturo Vidal secara percuma demi menandatangani khidmat Guendouzi tanpa melibatkan Coutinho.
Sebagai rekod, Guendouzi yang juga pemain antarabangsa Perancis sudah tidak ‘sehaluan’ dengan Arteta dan sedia dilepaskan pada jendela perpindahan musim ini. – AGENSI


Kemelut gaji jatuhkan moral Helang Merah
Oleh KOSMO!

27 Julai 2020, 8:21 pm
ALOR SETAR – “Jujurnya, kebanyakan pemain sudah tawar hati untuk berlatih,”
Itu kata-kata salah seorang anggota pasukan Helang Merah ketika ditanya mengenai kemelut yang melanda pasukan termasuk ketiadaan gaji mencecah lima bulan.
Menurut individu berkenaan yang enggan namanya didedahkan, apa yang mendorong para pemain untuk turun menjalani rutin latihan ketika ini hanyalah rayuan jurulatih selain rasa hormat terhadap negeri dan penyokong yang sentiasa ada di belakang mereka.
“Terlalu banyak kekecewaan dipendam ketika Liga Malaysia dijangka bermula tidak lama lagi.
“Moral kami jatuh. Maaf saya katakan tetapi kalau kami ke final, ibaratnya masing-masing sentiasa berada di sisi tetapi ketika berdepan kesukaran begini, jujurnya tiada seorang pun barisan exco Persatuan Bola Sepak Kedah (KFA) yang datang menerangkan keadaan sebenar kepada pemain dan barisan kejurulatihan secara keseluruhan,” katanya ketika dihubungi di sini hari ini.
Tambahnya rata-rata pemain termasuk pemain import sememangnya memikirkan untuk ‘angkat kaki’ dan meninggalkan pasukan.

“Tetapi dari satu sudut kami memikirkan semula sama ada langkah tersebut benar-benar dapat menyelesaikan masalah. Jika kami tinggalkan pasukan begitu saja, mungkinkah tunggakan gaji kami ini tidak dibayar?” katanya.
Presiden KFA yang juga Menteri Besar, Muhammad Sanusi Md. Nor semalam mendedahkan hutang lama KFA yang tertunggak ketika ini mencecah RM10.6 juta merangkumi gaji pemain, Lembaga Hasil Dalam Negeri (LHDN), Kumpulan Wang Simpanan Pekerja (KWSP) dan penyedia tiket pengangkutan pasukan.
Menurut Sanusi, mesyuarat KFA pada 3 Ogos depan bakal menjadi medan buatnya untuk menilai semula komitmen kewangan persatuan selain penetapan tarikh untuk bertemu pemain.
Mengulas mengenai pendedahan itu, anggota pasukan berkenaan mengakui sedikit sebanyak perkara tersebut menambah kegusaran dalam kalangan pemain dan barisan jurulatih.
“Hal ini cukup sensitif buat para pemain. Sudahlah mereka tidak menerima gaji pada hari raya Aidilfitri lalu, kini untuk hari raya Aidiladha pun belum ada ‘bayang’ gaji.
“Sebelum ini memang ada pemain tak mahu turun berlatih tetapi pengendali pasukan, Aidil Sharin Sahak memainkan peranan merayu sambil memberi contoh akan dirinya yang sanggup meninggalkan keluarga di Singapura untuk kembali ke Kedah walaupun tidak bergaji. Rasa hormat pada negeri, rakan sepasukan, jurulatih dan peminat masih menebal dalam diri pemain,” katanya.  K! ONLINE


Baines ‘gantung’ but selepas 420 aksi bersama Everton
Oleh KOSMO!

27 Julai 2020, 8:36 pm
LIVERPOOL – Penampilan terakhir Leighton Baines bersama Everton berkesudahan dengan kekecewaan selepas The Toffees tewas 1-3 kepada Bournemouth pada aksi Liga Perdana Inggeris (EPL) di Goodison Park semalam.
Bek kiri veteran berusia 35 tahun itu membuat penampilan ke-420 bersama Everton selepas dimasukkan menggantikan Lucas Digne pada minit ke-70 yang merupakan aksi terakhirnya sebelum bersara daripada sukan bola sepak profesional.
“Sukar saya membuat keputusan selepas 13 tahun menyarung jersi Everton tetapi selepas berbincang dengan keluarga, ini adalah waktu paling sesuai untuk saya menamatkan karier sebagai pemain profesional.
“Satu penghormatan buat saya kerana setelah sekian lama menjadi sebahagian daripada Everton. Saya mahu berterima kasih kepada semua yang selama ini memberi sokongan kepada saya,” katanya.
Baines menyertai Everton dengan yuran perpindahan £6 juta (RM32.84 juta) pada 2007 selepas enam musim beraksi bersama Wigan Athletics.
Bekas pemain skuad antarabangsa England itu telah menjaringkan 39 gol daripada 420 penampilannya dalam semua kejohanan sepanjang 13 musimnya bersama Everton.

Pemain yang berasal dari Kirkby itu juga dilaporkan menolak tawaran pengurus Everton, Carlo Ancelotti yang mahu menawarkan kontrak lanjutan selama 12 bulan kerana merasakan sudah tiba masanya dia meluangkan masa bersama keluarganya.
Everton tewas pada aksi terakhir EPL apabila membenarkan Bournemouth meledak tiga gol menerusi Joshua King, Dominic Solanke dan Junior Stanislas, manakala jaringan tunggal The Toffees dalam perlawanan itu dijaringkan Moise Kean. – AGENSI


Polis sita 39 motosikal ubah suai
Oleh KOSMO!

27 Julai 2020, 8:14 pm
ISKANDAR SHAH MOHAMED
KUALA LANGAT – Tindakan 39 individu mengubah suai motosikal sehingga mengganggu ketenteraman awam memakan diri apabila disita dalam operasi  khas di Pantai Kelanang di sini, semalam.
Semua motosikal itu disita menerusi Ops Motosikal dijalankan sepasukan pegawai dan anggota Ibu Pejabat Polis Daerah (IPD) Kuala Langat bermula kira-kira pukul 6 petang.
Ketua Polis Daerah Kuala Langat Superintendan Azizan Tukiman berkata, operasi itu hasil aduan orang ramak berhubung aktiviti lumba haram dan kesalahan gagal mematuhi prosedur operasi standard (SOP) Perintah Kawalan Pergerakan Pemulihan (PKPP).
Katanya, pihaknya menjalankan pemeriksaan ke atas 108 individu dan 105 kenderaan termasuk 73 motosikal.
“Kami bertindak menyita 39 motosikal pelbagai jenis antaranya jenis Yamaha Y15, RXZ dan Lagenda yang didapati diubah suai terutama nombor plat pendaftaran serta ekzos.

“Siasatan mendapati ada yang mengubah suai nombor plat bertujuan mengelak daripada dikesan polis dalam ‘Ops Speed Trap’ dan ‘Snap Check’,” katanya di sini hari ini.
Menurut Azizan, tindakan penyitaan itu dilakukan pihaknya mengikut Akta Pengangkutan Jalan 1987.
“Dalam operasi berakhir pukul 11 malam itu, sebanyak 188 saman atas pelbagai kesalahan trafik turut dikeluarkan.
“Kesalahan nombor plat paling banyak direkodkan iaitu 48 kes diikuti cermin sisi (39), lesen memandu (36), ekzos (27) dan topi keledar (19). – K! ONLINE


Hsien Loong angkat sumpah PM Singapura
Oleh KOSMO!

27 Julai 2020, 11:15 pm
SINGAPURA – Setiausaha Agung Parti Tindakan Rakyat (PAP), Lee Hsien Loong mengangkat sumpah sebagai Perdana Menteri Singapura di Istana hari ini.
Menurut portal berita Singapura, upacara itu berlangsung di hadapan Presiden Singapura, Halimah Yacob.
Hsein Loong, 68, mengumumkan barisan kabinet baharunya pada 25 Julai lalu selepas parti diterajuinya mengekalkan kuasa dalam pilihan raya umum republik itu pada 10 Julai lalu.
PAP yang diterajui Hsein Loong memenangi 83 daripada 93 kerusi parlimen yang dipertandingkan.
Ia merupakan pilihan raya umum keempat beliau bertanding.
Portal berkenaan turut memaklumkan Heng Swee Keat kekal sebagai Timbalan Perdana Menteri dan Menteri Kewangan serta menggalas tanggungjawab tambahan selaku Menteri Penyelaras bagi Dasar-dasar Ekonomi.

Dua menteri kanan Teo Chee Hean dan Tharman Shanmugaratnam masing-masing kekal sebagai  Menteri  Penyelaras bagi Keselamatan Negara dan Menteri Penyelaras Dasar-dasar Sosial.
Dalam kabinet baharu, terdapat 37 pemegang jawatan kesemuanya, sama seperti barisan 2015, termasuk Menteri Negara dan Setiausaha Parlimen.
Selain daripada Pejabat Perdana Menteri, ada 15 kementerian lain. K! ONLINE


NPF PMB Tijari masih rendah
Oleh MUHAMMAD IKHWAN IDERIS

27 Julai 2020, 9:41 pm
WAN SAZRIZ (tengah) pada sesi temubual bersama media di Kuala Lumpur semalam

KUALA LUMPUR – Pelaburan MARA Bhd. melalui cabang perkhidmatan kewangannya, PMB Tijari Bhd. (PMB Tijari) tidak melihat kadar pembiayaan tidak berbayar (NPF)nya akan meningkat disebabkan wabak Covid-19.
Kadar NPF PMB Tijari kini berada pada paras yang sangat rendah, iaitu di bawah tiga peratus.
Ketua Pegawai Eksekutif PMB Tijari, Wan Sazriz Wan Zaid berkata, faktor ini disumbangkan daripada usaha pihaknya yang bersedia menyelaraskan soal pembayaran balik berdasarkan keperluan peminjam.
Menurut beliau, PMB Tijari yang tidak membawa mandat untuk mengejar keuntungan komersial, sebaliknya bertujuan untuk membangunkan usahawan yang lestari perlu fleksibel dan memahami kekangan yang dialami perusahaan.
“Selepas Perintah Kawalan Pergerakan (PKP) kami telah membuat penilaian secara keseluruhan, memang ada yang tidak mampu membuat pembayaran namun ia bukan disebabkan isu prestasi, tetapi kerana keadaan industri semasa terutamanya melibatkan soal logistik,” katanya kepada pemberita di ibu pejabatnya di KL Sentral semalam.

WAN SAZRIZ

Wan Sazriz menjelaskan, pihaknya tidak menawarkan moratorium kepada pelanggan tetapi bersedia memberi kelonggaran kepada para peminjamnya mengikut kes masing-masing.

“Sebelum ini memang ada syarikat yang tidak membayar balik pinjaman dan kami saman sehingga mereka bankrap, kami terpaksa lakukan kerana kami memerlukan dana yang sama untuk ditawarkan kepada usahawan lain,” katanya.
Selain itu, beliau menambah, PMB Tijari menyasarkan agihan pembiayaan sebanyak RM100 juta tahun ini namun hanya 40 peratus daripada jumlah tersebut telah diluluskan.
“Kami akan fokus kepada sektor yang terkesan akibat Covid-19 seperti automotif, pembinaan, minyak dan gas serta logistik selain turut meningkatkan had pembiayaan kepada RM10 juta berbanding RM5 juta sebelum ini,” katanya.


AADK Pasir Puteh tahan tiga penagih pil kuda
Oleh KOSMO!

27 Julai 2020, 11:08 pm
Oleh TOREK SULONG
PASIR PUTEH – Agensi Anti Dadah Kebangsaan (AADK) Pasir Puteh menahan tiga penagih termasuk seorang pengedar dadah dalam serbuan di sebuah rumah di Kampung Besar, Semerak di sini semalam.
Ketua Pegawai AADK Pasir Puteh , Azlina Mohd. Zain berkata, pihaknya telah menjalankan risikan menerusi Ops Sharp selama beberapa hari.
Katanya, tujuh anggota AADK digerakkan ke lokasi pada pukul 8 pagi semalam dengan menumpukan kepada rumah suspek sebelum serbuan dilakukan.
“Penahanan tiga lelaki berusia 26 hingga 36 tahun itu membawa kepada penemuan 15 biji pil kuda dan dadah jenis syabu seberat 0.98 gram.
“Pil kuda itu sudah dibungkus dengan penyedut minuman dipercayai akan dijual kepada penagih dadah tempatan,” katanya ketika dihubungi Kosmo! sebentar tadi.

Katanya, semua suspek positif dadah Methamphetamine selepas ujian air kencing dijalankan di lokasi serbuan.
Tambah Azlina, lelaki berusia 26 tahun yang dipercayai merupakan pengedar dadah diserahkan kepada pihak polis bersama barang kes yang ditemui bersamanya untuk tindakan lanjut.
“Kesemua suspek adalah penagih baru dibawa ke pejabat AADK untuk siasatan lanjut dan dokumentasi.
” Dua kes ini disiasat di bawah Seksyen 3(1)Akta Pemulihan Dadah (APD) (Rawatan dan Pemulihan)1983,” katanya.
Tambahnya, dua lelaki direman di Pusat Tahanan Reman Pasir Mas dekat sini manakala pengedar dadah itu pula ditahan di Ibu Pejabat Polis Daerah Pasir Puteh untuk siasatan lanjut bermula hari ini. -K! ONLINE


Cavani kecewakan Leeds, pilih Benfica
Oleh KOSMO!

27 Julai 2020, 8:28 pm
PARIS – Hasrat Leeds United untuk mendapatkan penyerang Uruguay, Edinson Cavani lebur selepas pemain itu dilaporkan semakin hampir menyertai kelab Portugal, Benfica.
Sebelum ini, Pengerusi Leeds, Andrea Radzrizzani sedia untuk membawa masuk nama besar bagi meraikan kejayaan kembali ke pentas Liga Perdana Inggeris (EPL) musim depan.
Bagaimanapun, perpindahan ke Elland Roads dilihat mustahil ketika ini kerana bekas penyerang Paris Saint-Germain (PSG) itu lebih tertarik dengan tawaran Benfica.
Benfica yang juga naib juara Liga Portugal mampu menawarkan saingan Liga Juara-Juara kepada penyerang berusia 33 tahun itu selain gaji £200,000 (RM1.09 juta) seminggu.
Difahamkan, penjaring terbanyak sepanjang zaman PSG itu sudah bersetuju dengan tawaran Benfica dan sedia untuk menandatangani kontrak selama dua tahun.
Dalam pada itu, abang kepada Cavani yang juga bertindak sebagai ejen, Walter Guglielmone didakwa sudah melakukan rundingan dengan Benfica dan ia berakhir dengan positif.

Presiden Benfica, Luis Filipe Vieira dikatakan merestui perpindahan Cavani ke Stadium Da Luz apabila beliau sendiri turut terlibat dalam beberapa perjumpaan sebelum ini. – AGENSI


‘Lunchai’ diberkas belasah lelaki
Oleh KOSMO!

27 Julai 2020, 7:13 pm
Oleh IVAN AMIRUL
KOTA KINABALU – Polis menahan seorang ejen tarik kereta dikenali sebagai ‘Lunchai’ berikutan videonya membelasah seorang lelaki di kawasan Api-Api Centre menjadi viral di laman sosial semalam.
Lelaki berusia 35 tahun itu ditahan di kediamannya yang terletak di Taman Sempelang sekitar pukul 11.30 malam oleh sepasukan polis daripada Ibu Pejabat Polis Daerah (IPD) Kota Kinabalu.
Ketua Polis Daerah Kota Kinabalu, Asisten Komisioner Habibi Majinji berkata, pihaknya menahan suspek selepas menerima laporan yang dibuat oleh mangsa kejadian.
“Mangsa mengalami kecederaan di kepala dan badan akibat dipukul dalam kejadian terbabit.
“Kita menahan suspek bersama pakaian serta barangan yang dibawa ketika kejadian berlaku selain turut merampas motosikal digunakan suspek,” katanya ketika sidang media di pejabatnya hari ini.

Tambahnya, siasatan awal mendapati suspek mempunyai 16 kes jenayah lampau membabitkan dadah, curi dan mendatangkan kecederaan.
Kes disiasat mengikut Seksyen 324 Kanun Keseksaan iaitu mendatangkan cedera. – K! Online